qundao/data-zh-poetry huggingface dataset:
书画舫二首·其二
作者：弘历
朝代：清
体裁：七言绝句

既称曰画书应可，何画而非括以诗。坐舫不分真与幻，胥为读画绘诗时。
书福诗
作者：弘历
朝代：清
体裁：七言律诗

近始藩屏逮百僚，临轩书福庆恩昭。九畴箕子畴书演，一笔王家笔阵超。嘉与红笺迎介祉，相扶綵胜焕元朝。不徒弄翰钦敷锡，家法绳承仰圣尧。
书箑头赐驻守伊犁内大臣阿桂
作者：弘历
朝代：清
体裁：七言绝句

典属今时班定远，冠军昔日霍票姚。雪涂无藉持清暑，欲扇仁风万里遥。
书苏东坡书传尧典语
作者：弘历
朝代：清
体裁：七言绝句

廪涂井浚语齐东，著论不期丙午同。咨岳时年八十六，法先三载授其终。
书蜀志诸葛亮永安受诏事
作者：弘历
朝代：清
体裁：古风

陈寿志诸葛，不以正以奇。无识注之者，复值裴松之。昔曾论七擒，大要言其非。偶阅永安事，实鄙先主私。鱼水宿已喻，彼此心谅知。临终令自取，岂非有所疑。俾亮何为情，依然失匕为。晋文谲不正，犹弗至若斯。孙盛固致议，而未抉及微。读史无卓见，被史愚则宜。
书词林典故序毕因以赐大学士张廷玉兼成四绝句·其一
作者：弘历
朝代：清
体裁：七言绝句

尽有研京并练都，导言何用但吹竽。便将翰苑登瀛谱，唤作卿家世系图。
书词林典故序毕因以赐大学士张廷玉兼成四绝句·其三
作者：弘历
朝代：清
体裁：七言绝句

韵集燕公四十贤，晨星数罢一凄然。即看璧府裒成帙，重忆柯亭刘井边。
书词林典故序毕因以赐大学士张廷玉兼成四绝句·其二
作者：弘历
朝代：清
体裁：七言绝句

日影花砖铃索静，春风芸署榜题双。宝山自古称佳话，事业何人继曲江。
书词林典故序毕因以赐大学士张廷玉兼成四绝句·其四
作者：弘历
朝代：清
体裁：七言绝句

见说房公独善谋，皤皤长领凤池头。更兼两世桓荣席，谁不云然胜一筹。
书通鉴续编宋主答徐铉事
作者：弘历
朝代：清
体裁：古风

艺祖志一统，命师伐江南。卑辞徐铉来，称如事父严。父子而两家，不可何待占。缓师复遣求，论辨徒詹詹。榻侧难容睡，按剑叱何惭。嫚骂如沛公，创业多直谈。更能用曹彬，禁暴恢海涵。一时王业定，太平引养恬。时泰作广义，吹求致苛纤。谓徐铉辱君，谀颂失太谦。更为设若词，包茅问贡拈。阔论名有无，诡辨逞呫諵。有如爱二毛，宋师无救歼。辞费申臆见，史义何曾探。昌黎有定评，责人详已廉。
书麟兰第锡奏报睢宁堤工合龙诗以志慰
作者：弘历
朝代：清
体裁：七言律诗

季夏惊闻决口侵，初冬幸报合龙音。顿消日日寸心缱，敢懈乾乾一念钦。挑坝得资功莫颂，引河未藉虑犹深。不劳遣助勉身任，益足佳哉应叙忱。
书麟兰第锡奏睢宁南岸堤工漫溢情形诗以志事
作者：弘历
朝代：清
体裁：七言律诗

年年入伏缱河工，酉岁水行更切中。忽报涨河并长沁，况兼骤雨及终风。漫堤已是淹庐舍，发帑速教救困穷。疏路还应慎洪泽，南瞻愧以益忧忡。
乳燕
作者：弘历
朝代：清
体裁：五言律诗

雕堂翾乳燕，首夏复平分。絇练梳新羽，颉颃遂老群。掠空怀栋藻，窥户妒帘纹。一种供参玩，梨花是梦云。
乾清宫宴亲藩即席赋句
作者：弘历
朝代：清
体裁：七言律诗

俶春始运启元辰，曲宴乾清会懿亲。同有殷心祈上岁，从来乐事首天伦。欣徵人寿樽浮柏，漫诩仙厨脯擘麟。和气一家时敛福，便因敷锡万方民。
乾清宫家宴得句
作者：弘历
朝代：清
体裁：七言律诗

质明庭贺昳时宴，风日晴和天锡禨。著论近惭四之得，敕怀益凛万惟几。八旬开帙春秋永，五代同堂今古稀。敬识满招谦受际，曰欣不及惕依依。
乾清宫小宴亲藩
作者：弘历
朝代：清
体裁：五言律诗

家宴开元旦，崇规祖考留。依然迓春祉，具尔沐天庥。屏展芳椒丽，爵斟旨酒柔。梨园陈法曲，敛福锡箕畴。
乾清宫小宴宗室臣工即席得句
作者：弘历
朝代：清
体裁：七言律诗

初筵和会景含韶，瑞色琼楼雪未消。已觉心期欣夏麦，好酬节物颂春椒。紫觞底用行麟脯，青律徐闻引凤箫。行苇载歌廑保泰，百年一统正熙朝。
乾清宫小宴诸王即席得句
作者：弘历
朝代：清
体裁：七言律诗

紫凤回春岁籥调，乾清嘉会庆三朝。化民政要先敦族，行苇歌声并颂椒。共祝康年遍寰宇，端知和气霭宫寮。本支百世绵瓜瓞，景福如川御正饶。
乾清门侍卫乌三泰自云南驰驿至京得悉军前情状诗以志事
作者：弘历
朝代：清
体裁：古风

蛮结既大胜，鼓勇遂前进。缅贼断后路，以致绝驿信。宋赛贼清野，邦海军威振。右军取猛密，时不通音问。乃从猛弄还，因粮不胜运。周行数千里，士气愈腾奋。其间贼屡遮，从无一挫刃。而何偾辕辈，曾未进尺寸。旋师救木邦，捷径翻舍近。贼更由捷径，并力邀师困。我师强弩末，贼益增数万。然犹全军出，短兵争接阵。将军及参赞，殿后以身殉。嗟哉实我过，致失我忠荩。设使简贤往，接援进必迅。小人纵误事，决裂讵斯甚。致斯或由天，戒我满盈愿。志事书备悉，何时解此恨。
乾隆九年十月重葺翰林院落成车驾临幸赐宴送大学士掌院事鄂尔泰张廷玉进署以张说东壁图书府五律字为韵赋东字音字二首敕诸臣各分一字赋诗
作者：弘历
朝代：清

抚序权居北，占星壁在东。斯干歌翰苑，于乐鬯儒风。改殿当年异，登瀛此日同。三台司道筦，二老亮天功。乐具《卿云》奏，筵开《湛露》融。底希光旧史，长此赞微躬。木天临翠辇，鸳侣集华簪。广学心常切，因文道可寻。横汾阴岂昔，来泮水犹今。礼乐于焉盛，觥罍取次斟。诗惭得珍字，辞喜献官箴。反辔重城暮，犹闻歌诵音。
乾隆九年十月重葺翰林院落成车驾临幸赐宴送大学士掌院事鄂尔泰张廷玉进署以张说东壁图书府五律字为韵赋东字音字二首敕诸臣各分一字赋诗·其二
作者：弘历
朝代：清

木天临翠辇，鸳侣集华簪。广学心常切，因文道可寻。横汾阴岂昔，来泮水犹今。礼乐于焉盛，觥罍取次斟。诗惭得珍字，辞喜献官箴。反辔重城暮，犹闻歌诵音。
乾隆九年十月重葺翰林院落成车驾临幸锡宴送大学士掌院事鄂尔泰张廷玉进署以张说东壁图书府五律字为韵赋东字音字二首敕诸臣各分一字赋诗·其一
作者：弘历
朝代：清
体裁：五言排律

抚序权居北，占星壁在东。斯干歌翰苑，于乐鬯儒风。改殿当年异，登瀛此日同。三台司道筦，二老亮天功。乐具《卿云》奏，筵开《湛露》融。底希光旧史，长此赞微躬。
乾隆九年十月重葺翰林院落成车驾临幸锡宴送大学士掌院事鄂尔泰张廷玉进署以张说东壁图书府五律字为韵赋东字音字二首敕诸臣各分一字赋诗·其二
作者：弘历
朝代：清
体裁：五言排律

木天临翠辇，鸳侣集华簪。广学心常切，因文道可寻。横汾阴岂昔，来泮水犹今。礼乐于焉盛，觥罍取次斟。诗惭得珍字，辞喜献官箴。返辔重城暮，犹闻歌诵音。
乾隆八年秋朕奉皇太后恭谒祖陵还至盛京受朝锡宴夫汉高过沛而歌大风情至斯动直已陈德况予小子觐扬光烈能无言之不足而长言之哉爰作世德舞辞十章章八句
作者：弘历
朝代：清
体裁：四言诗

粤昔造清，匪人伊天。天女降思，长白闼门。是生我祖，我弗敢名。乃继乃承，逮我元孙。（一章）元孙累叶，维祖之思。我西云来，我心东依。历兹故土，仰溯始谋。皇涧过涧，缔此丕基。（二章）于赫太祖，肇命兴京。哈达辉发，数渝厥盟。如龙田见，有虎风生。戎甲十三，王业以兴。（三章）爰度爰迁，拓此沈阳。方城周池，太室明堂。不宁不灵，匪居匪康。事异放桀，何心底商。（四章）丕承太宗，允扬前烈。倬彼松山，明戈耀雪。以寡敌众，杵漂流血。惜无故老，为余详说。（五章）余来故邦，瞻仰桥山。慰我追思，梦寐之间。崇政清宁，载启南轩。华而不侈，巩哉孔安。（六章）维我祖宗，钦天敬神。执豕酌匏，咸秩无文。帷幔再张，樽俎重陈。弗渝弗替，遵我先民。（七章）先民宅兹，载色载笑。今我来思，圣日俯照。爵我周亲，荩臣并召。亦有嘉宾，欢言同乐。（八章）懿兹东土，允惟天府。土厚水深，周原膴膴。南阳父老，于是道古。有登其歌，有升其舞。（九章）我歌既奏，我舞亦陈。故家遗俗，曷敢弗因。浑灏淳休，被于无垠。勿替引之，告我后人。（十章）
予告大学士蔡新来京祝寿诗以赐之
作者：弘历
朝代：清
体裁：七言律诗

八旬幸我犹身健，九望怜卿会膝前。祇问苍生待忠告，相看白发尚依然。六千里岂江山隔，一片心原上下联。摛藻志予终始意，临归忍赋送行篇。
予告尚书魏廷珍家景州朕因东巡道经是地扶杖来谒诗以赐之·其一
作者：弘历
朝代：清
体裁：五言律诗

杖许扶灵寿，衣看服遂初。遗荣辞魏阙，颐老返乡闾。便道因来尔，同堂忆赞予。白驹诚不驻，林下几三馀。
予告尚书魏廷珍家景州朕因东巡道经是地扶杖来谒诗以赐之·其二
作者：弘历
朝代：清
体裁：五言律诗

皇祖栽培士，于今剩几人。岂无师济辈，独惜老成伦。弦诵遗风在，桑麻乐事真。如怀退忧志，里教勉还淳。
事定
作者：弘历
朝代：清
体裁：七言律诗

事定閒回事始思，慎哉惟是在行师。要于不爽鉴人品，亦弗曾轻受彼欺。此日已经成凯宴，昨年犹未启程时。海疆耆定诚神速，天眷躬承励惕寅。
二十一叔慎郡王生辰诗以寿之
作者：弘历
朝代：清
体裁：七言律诗

圣祖含饴恩并天，追随与叔正齐肩。咏歌尚忆相酬日，彼此同交不惑年。好学好文光谱牒，为屏为翰效英贤。三阳发岁韶华富，介寿还欣福似川。
二十一叔父慎郡王挽辞十韵
作者：弘历
朝代：清
体裁：五言排律

同庚亦契韵，年少久相随。膝下陪闻礼，床前领弄饴。后来虽各学，时复有联词。及我亲机政，惟王合表仪。嘉言闻进牍，硕画见司旗。閒趣兼工画，清辞独剩诗。晚年务置醴，双鬓早添丝。都为一儿弃，遂教百事隳。未能规子夏，因与继孙枝。叔辈晨星在，顾瞻宁弗悲。
二十五日为圣母诞辰诣慈宁宫瞻拜感成长句志痛
作者：弘历
朝代：清
体裁：七言律诗

依旧慈宁清晓时，沾襟肃拜曷胜悲。龙□已送元宫闭，凤扆空瞻宝殿垂。神御罢陈遵昔典，杯棬敬抚切今思。祝釐昨岁那堪忆，一变谁知忽若斯。
二月七日即事
作者：弘历
朝代：清
体裁：五言律诗

初正五与七，雨雪寸胥双。忽忽霁弥月，殷殷泽望厖。土嫌黄起井，云冀黑铺窗。兼企捷音近，片时心费降。
二月三日幸南海子
作者：弘历
朝代：清
体裁：七言律诗

庆节难辞宴赏频，诘戎欲示远徕人。櫜鞬御马非从鹿，帕帻趋涂仰集鳞。信宿言旋宁玩日，群生资养惜当春。武成犹此不忘武，王国声灵被海垠。
二月上丁释奠先师孔子
作者：弘历
朝代：清
体裁：五言排律

灵春惟仲月，吉日值丁辰。礼乐遵先进，诗书淑兆民。宫墙增慕永，俎豆荐馨新。敢谓百王后，能传一脉真。承筐将素币，献爵列儒臣。试问得门者，谁为不愧人。
二月二十七日耕耤礼成得诗四首·其一
作者：弘历
朝代：清
体裁：五言律诗

昭苏春气浓，千亩正南纵。劝穑倡群辟，明禋考秩宗。轻云笼旭日，殷礼享先农。伫望甘膏沛，微衷益致恭。
二月二十七日耕耤礼成得诗四首·其三
作者：弘历
朝代：清
体裁：五言律诗

綵棚周沃壤，葱犗服青犁。京兆种方布，皇州草未萋。九三分位次，黍稷按东西。酿雨云容好，应沾�起泥。
二月二十七日耕耤礼成得诗四首·其二
作者：弘历
朝代：清
体裁：五言律诗

皇考勤农本，年年盛典修。春郊方淡荡，穑事敢迟留。野老披蓑笠，青坛觐冕旒。颁恩劳终亩，旨酒美思柔。
二月二十七日耕耤礼成得诗四首·其四
作者：弘历
朝代：清
体裁：五言律诗

祥风扇盎融，金翼影方中。阊阖千门启，逶迤一路通。心因绳武恪，礼以重农隆。蚕馆初诹吉，勤民此意同。
二月二十二日作是日为先皇后在时千秋节也前岁东巡曾驻辇行庆倏忽岁月将逮大祥抚景成诗情不能已
作者：弘历
朝代：清
体裁：七言律诗

东巡二月忽思前，敬奉慈闱喜比肩。将谓齐龄长御壸，奈成永诀乍登船。今朝仍值千秋节，两岁空悲独旦天。文赋遣愁披叹逝，行年恰并士衡年。
二月二十二日启跸幸正定府庆落隆兴寺并至五台瞻礼
作者：弘历
朝代：清
体裁：五言排律

隆兴逮庆落，台顶重瞻依。并以廿年隔，恒萦一念微。光阴诚迅速，来往弗稽迟。是日启春跸，行程历帝畿。恤民还逭赋，察吏验歌祈。憩馆禁新搆，行营按旧圻。对时思育物，敕命谨惟几。蓦忆前巡况，怅非奉懿翚。
二月二十二日清明
作者：弘历
朝代：清
体裁：七言律诗

花昌鸟聒日逡巡，谁写韶光一例匀。二月已过三月节，三分却判二分春。绿云罨柳斜临岸，红雨霏桃暗洗尘。嫩酪新烟都负也，只馀忧绪入怀频。
二月六日
作者：弘历
朝代：清
体裁：七言律诗

二月六日涞水滨，马蹄踏雪无风尘。瓦神社鼓尽随俗，柳叶杏花俱待春。山色一鞭如送客，鸟声数哢解迎人。蕨芽菜甲满畦绿，景物却羡山家新。
二月六日经筵作
作者：弘历
朝代：清
体裁：七言律诗

轻云酿雪仲春和，广厦谈经儒彦罗。讵曰崇文循典故，欲因体道互研磨。新民要在于修已，惠我还须勿问他。殿后文渊将建阁，待成四库贮书多。
二月初八日谒陵启程驻跸烟郊行宫作
作者：弘历
朝代：清
体裁：七言律诗

翠䍐葳蕤启诘朝，桥山展谒告兵销。面瞻烟墅楼横近，背指潞城塔矗遥。踠地黄金柳吐穗，际天绿玉麦含苗。行宫清憩还徼倖，免治军书饬善敹。
二月初六日经筵
作者：弘历
朝代：清
体裁：七言律诗

风色云容淡沲春，广庭鹓侣列华茵。欲衡今古惟时叙，藉澡身心与日新。别院漫传花似绮，甫田喜积屑如银。自惭致治非三五，梦想萧曹房杜臣。
二月初四日喜雨
作者：弘历
朝代：清
体裁：七言律诗

积雪才消甘雨继，霏空作势洒��。流膏延美有如是，历岁新春未此逢。烟意乍疏还复密，云容欲淡旋添浓。岂无庆慰饶兢业，敢恃时和懈敬恭。
二月初四日雪
作者：弘历
朝代：清
体裁：五言律诗

遇闰节偏缓，当春霰尚飘。如留寒转剧，似惜雪将消。入夜飞蛾骤，堆田碎玉饶。东皇花信慢，青女助琼绡。
二月十一日释奠先师叠去岁仲春丁祭韵
作者：弘历
朝代：清
体裁：七言律诗

昨岁精思释用丁，祭临日吉恰斯经。为师永俾百王法，立教恒垂万代刑。乐奏仰瞻心向往，礼成应退步犹停。古稀何有不踰矩，舞象惟惭自幼龄。
二月十三日启程躬祭阙里适以是日逆贼阿睦尔撒纳就擒捷音至理宜躬诣祖陵叩谢因以路便命改程先谒泰陵俟曲阜回跸敬当往谒孝陵景陵七字成诗一心志庆·其一
作者：弘历
朝代：清
体裁：七言律诗

抚定伊犁功庆成，告功阙里此涓程。胡为背德图专地，卒至生擒递捷旌。数日纡途近申谢，二陵遥望迥悬诚。祖功宗德叨鸿祐，益切冰渊戒满盈。
二月十三日启程躬祭阙里适以是日逆贼阿睦尔撒纳就擒捷音至理宜躬诣祖陵叩谢因以路便命改程先谒泰陵俟曲阜回跸敬当往谒孝陵景陵七字成诗一心志庆·其二
作者：弘历
朝代：清
体裁：七言律诗

鸷性安能饱竟飏，远夷亦自识纲常。虚传三窟藏身谲，实许千庐悔罪良。肯使游魂潜釜底，宁同飞鸟叹弓藏。钦承天贶慰还惧，鱼海龙堆日月光。
二月十三日启行谒陵值雪·其一
作者：弘历
朝代：清
体裁：五言律诗

春寒雨作雪，飘舞拂征鞭。甸似为银海，人如行玉田。遥峰疑欲镂，新麦未云芊。稍待温暾晃，初耕自觉便。
二月十三日启行谒陵值雪·其二
作者：弘历
朝代：清
体裁：五言律诗

微雪洒清宵，侵晨行复消。驱车无点壒，步马自生骄。乍觉烟村暝，浑忘古驿迢。前冬辽左道，彷佛遇今朝。
二月十三日恭侍皇太后游瀛台纪事
作者：弘历
朝代：清
体裁：七言律诗

永康晓辟问安回，凤辇晨游重侍陪。摇曳晴光看御柳，分明春色遍宫梅。西山翠映屏风列，太液冰融镜面开。仰识慈颜多悦豫，熙熙万物乐春台。
二月十二日恭谒孝陵
作者：弘历
朝代：清
体裁：五言律诗

开创承先烈，觐扬继后图。灵山永呵护，圣迹仰虚无。路入云霞表，天垂星斗区。伞松万年茂，庇荫视兹乎。
二月十二日经筵
作者：弘历
朝代：清
体裁：七言律诗

金门旭日丽初晴，讲席春和盛典行。启沃久登黄阁老，探研今对玉堂卿。祗应风化孚民俗，漫道平康起颂声。犹忆昔年庭训切，书绅一字道惟诚。
二月十二日驻跸桃花寺是日红旗报功喜而成什
作者：弘历
朝代：清
体裁：七言律诗

谒陵本为报功来，是日红旗即至哉。皇祖九霄垂佑显，孙臣五载慰心才。勋成一将能无缱，气复万民要在培。速俾喜音达萱戺，高年定博笑颜开。
二月十五日叠去岁盘山花朝韵
作者：弘历
朝代：清
体裁：古风

融风软日临花朝，朅忆盘山已前度。盘山去此千里馀，花朝相约仍不误。今朝始历青齐境，有鬲之墟翠华驻。佳辰邂逅客途中，春寒未许看如雾。烟村柳坨亦足赏，榆火风筝将次赋。即景每欲验民风，留情岂为耽花树。宝幡綵胜底用张，湘管衡笺从未负。
二月十五日过蓟州即事书怀·其一
作者：弘历
朝代：清
体裁：七言绝句

脉起鳞塍净绝尘，沿塘初见柳条新。蓟州西畔经行处，已有江南一段春。
二月十五日过蓟州即事书怀·其三
作者：弘历
朝代：清
体裁：七言绝句

朝来快雪喜新晴，添得溪流活活声。若比去年差较胜，东郊是处可深耕。
二月十五日过蓟州即事书怀·其二
作者：弘历
朝代：清
体裁：七言绝句

矮屋疏篱径转斜，寥萧诗景凑怀赊。当春最有伤春者，何必花朝更看花。
二月十五日过蓟州即事书怀·其四
作者：弘历
朝代：清
体裁：七言绝句

几年来往蓟州道，不觉髭须换少颜。天外远山常住体，白云苍树只閒閒。
二月十四日经略大学士忠勇公傅恒奏报金川番酋莎罗奔狼卡携其徒丑相率随提督岳钟琪以二月初五日亲诣军门筑坛纳款匍匐稽颡永矢归诚经略大学士升帐受降开诚抚谕远近番汉官兵观者数万众靡不欢呼忭舞肤功克奏边境敉宁露布驿闻喜而有作
作者：弘历
朝代：清
体裁：七言律诗

止戈为武信其然，我泽如春经略宣。共喜捷音来玉阙，何殊俘虏自金川。番酋路左心倾服，军士行间气倍鲜。单骑汾阳休比拟，都因忠赤格穹天。
二月十日谒陵起程之作
作者：弘历
朝代：清
体裁：五言律诗

驹隙何其速，谒陵阔两春。宁当辞长岁，于是发清晨。少马多乘辇，思亲益爱身。爱身馀事在，齐治总关民。
二月四日还宫斋戒过御河桥即景得句
作者：弘历
朝代：清
体裁：七言律诗

将临吉戊举春祈，迁坐彤庭慎敕几。讵谓青郊增景象，都缘瑞雪屡零霏。虽迟举趾殷农切，每以斋心识道微。北寺南台纵多胜，敢遑嬉赏式遄归。
二月廿一日恭谒泰陵启跸叠乙亥韵纪事
作者：弘历
朝代：清
体裁：古风

东归既蒇祀，西来缘上陵。启跸叠旧韵，往事回忆生。逆者毕扫穴，顺者胥来庭。展谒叩默佑，首顿驻翠旌。拓疆万馀里，告功五易星。郊劳循祖典，即看举回程。
二月廿七日郊劳出征将军兆惠富德及诸将士礼成纪事·其一
作者：弘历
朝代：清
体裁：七言律诗

京县郊南亲劳军，圜坛陈纛谢成勋。出师本意聊尝试，奏凯今朝备礼文。释甲韬戈罢征伐，论功行赏策忠勤。膝前抱见询经历，一瞬五年戚以欣。
二月廿七日郊劳出征将军兆惠富德及诸将士礼成纪事·其二
作者：弘历
朝代：清
体裁：七言律诗

同心万里那暌违，毕竟欢言赋采薇。勇将归来兼福将，黻衣著得解戎衣。漫称偃武修文日，恐即嬉文恬武机。饮至宁誇畅和乐，持盈益励慎几微。
二月廿六日山东巡抚崔应阶奏报得雨
作者：弘历
朝代：清
体裁：古风

晓有齐抚章，其雨心先揣。擘囊乃报沾，实获我心喜。二麦既润哉，大田亦耕矣。昨此对优渥，悬望已切彼。数日实十九，彼原先于此。
二月廿四日恭迎皇太后驾至新衙门行宫喜而成什
作者：弘历
朝代：清
体裁：七言律诗

撰吉并因俟候暖，凤舆兹日始迎来。今年二月如三月，万寿昌哉更炽哉。陆辇水舟奉体适，衢歌巷舞博颜开。定知益算绵绵者，祝嘏将遵泰岳回。
二月晦日作
作者：弘历
朝代：清
体裁：七言律诗

大堤晓踏绿杨烟，仲月蟾光又隐天。九十韶华过六十，今年旅况忆前年。鸣鸠乳燕各相惜，弱柳繁桃俱可怜。剩得馀閒归品判，春郊轮日有诗篇。
二月朔日
作者：弘历
朝代：清
体裁：七言律诗

昨饯孟春今迓仲，堂堂来者逐诗排。阑珊未至何须惜，艳裔行临岂不佳。几日东风消积雪，千畦冬麦发新荄。毡庐窗纸烘晴旭，芸牍生香暂寄怀。
二月朔日
作者：弘历
朝代：清
体裁：五言排律

青阳临仲朔，韶律正光昌。楼雪融成液，宫花暖斗芳。银屏收綵胜，扣砌接鸳行。筹治惟增惕，劭农愿降康。佳兵兹已戒，文德未云遑。风色东来惠，心期西去长。
二月朔日作
作者：弘历
朝代：清
体裁：古风

制祭考戴礼，载芟缅毛诗。迁坐此致斋，吾将举春祈。仲月气渐鬯，霁雪融温曦。灯节过喧赏，动归静觉宜。筹远将就绪，劭农无射思。处顺慎临渊，谨几戒漏卮。夕惕复朝乾，心宁有逸时。
二月朔日作
作者：弘历
朝代：清
体裁：五言律诗

国章重祭神，大祭必躬亲。致敬还清禁，对时届仲春。敕几敢有忽，历久倍惟寅。雪后生微冷，虞妨举趾人。
二月朔日作
作者：弘历
朝代：清
体裁：五言律诗

日始仲之朔，节当春以分。何期一朝雨，密布四天云。于泽宁辞屡，利农岂不欣。遥时待秀实，祈岁每殷勤。
二月朔日作
作者：弘历
朝代：清
体裁：七言律诗

瓦鸳羃䍥晓烟笼，仲月春光渐袅融。柳散曲尘临曲岸，梅携雪色试条风。宫中漏永香含篆，池北冰酥日借烘。嗟我良农真少暇，逝将举趾事南东。
二月朔日作
作者：弘历
朝代：清
体裁：七言律诗

节事御园度廿日，还宫依旧例成吟。祈农讲义付胄子，惕夕乾朝仍一心。谓有倦閒閒岂得，那无馀念念犹深。夙兴南望劳双眼，春仲周年企捷音。
二月朔日作
作者：弘历
朝代：清
体裁：古风

蛮结闻捷后，弥月迟信音。乘胜鼓勇士，贼境罙入深。所留滇南兵，怯久无斗心。守险弃而逃，木邦反被侵。悬军历异域，为之虑弗禁。黩武本非愿，致患由侵寻。复以失轻彼，发去少羽林。垂成恐未成，弦矢难稽沉。徒因惜劳民，储偫详酌斟。定当扬国威，蕞尔期成禽。
二月朔日作
作者：弘历
朝代：清
体裁：古风

青春乍临仲，蓂叶舒其芽。奉时行庆中，一月倏忽过。斋居喜简静，静里足研摩。亦非远稽古，企彼文学科。亦非畅吟今，赋诗实已多。于时切自省，惟觉怵惕加。武城诸绪敉，泽沛三农和。天恩有如此，何修而得耶。瞻彼日月明，尚有昃亏蹉。吾宁不惧哉，后乐诚无何。
二月朔日作
作者：弘历
朝代：清
体裁：七言律诗

食胙欣承家法先，文华讲豫祭心传。诸凡旧例遵垂训，一日清斋合彻悬。葄史枕经从幼惯，华灯广乐肯情牵。明窗静对无馀事，眼瞥流阴六十年。
二月朔日作
作者：弘历
朝代：清
体裁：五言律诗

鲁甸入侵寻，春风六辔琴。柳黄意犹浅，麦绿望非深。又已消正月，了当惜寸阴。便宜却今岁，仲朔会重临。
二月朔日作
作者：弘历
朝代：清
体裁：古风

鸿龙运璿玑，韶春又临仲。御园庆节旋，廿朝驹隙送。闹后静为佳，体验志或纵。偶遇政简日，怵然每自讼。戒逸戒苛察，并行蕲实用。斯即为君难，豪釐差敢中。大河逮复期，悬怀在慎重。
二月朔日入江南境六韵
作者：弘历
朝代：清
体裁：五言排律

仲月日临吉，江南境入徐。观民因露冕，策马每辞舆。欣看尊亲意，还颁宽大书。荐灾常廑尔，加赈莫称予。尚恐向隅者，未沾霈泽馀。咨良二千石，文视可铭诸。
二月朔日初游潭柘岫云寺作
作者：弘历
朝代：清
体裁：古风

西山两名寺，潭柘与香山。香山信已佳，驺御曾往还。春仲月之朔，言从易水旋。岫云与我语，为我辟云关。向导告前期，却借便道缘。轻舆碾春露，前旌破晓烟。屈折千回蹊，微露一线天。榛莽嵌绝壁，登陟劳援攀。约行二十里，乃至卢家滩。川原渐开豁，梯山种春田。茅屋凡数家，槎枒古树攒。驱车历石磴，岩岌互钩连。闻有泠泠声，不见淙石泉。古柏翠蒙络，时有枯藤缠。远峰缀丛枝，那辨枫杉楩。披跻历万景，精蓝出云间。风幡演妙偈，空乐诸天传。旋礼满月相，使我尘虑蠲。潭底老龙睡，有泉坠潨然。忽欲呼起之，使雨东西阡。其柘亦已枯，横陈庑西偏。万木何非柘，孙枝轇曲卷。阇黎语荒唐，颇熟公案禅。对客称古迹，木几高架砖。云有元公主，礼佛足所穿。佛几曾度彼，与我何有焉。稍坐白板阁，众美一揽全。嵁岩莫遁隐，坻屿相郁盘。回寻旧来路，似在图中看。旷怀既詄荡，乐志都忘筌。昨夏憩来青，不作弹指观。
二月朔日复雪
作者：弘历
朝代：清
体裁：七言律诗

前日微飘今大作，行营早是驻鸣骖。背迷远岫银屏缋，细糁长空玉凤毵。滋护麦根才仲月，芳迟梅蕊待江南。发生未鬯寒无碍，喜递勾吴润意含。
二月朔日复雪·其一
作者：弘历
朝代：清
体裁：五言律诗

先集才看霰，频施恰及春。山如重戴玉，池似屡镕银。优渥三农庆，钦承大造仁。独思郊野外，宁乏冻僵人。
二月朔日复雪·其三
作者：弘历
朝代：清
体裁：五言律诗

入画堪称活，乘春普被膏。梅心真是洁，松顶得能高。融溜垂鸳瓦，馀寒切毳袍。王臣奠西海，跋涉廑勤劳。
二月朔日复雪·其二
作者：弘历
朝代：清
体裁：五言律诗

落迥才飘堕，铺墀渐委繁。过时休颂瑞，及冻得称恩。乍觉皴鸡树，何须宴兔园。遐心到齐豫，曾否遍斯番。
二月朔日斋居
作者：弘历
朝代：清
体裁：七言律诗

庶绩区分日午阶，坐来温室一澄怀。敕几不息斋犹切，华节过馀静转佳。对越天心基宥密，纽芽春物肇根荄。翻书怯溯羲皇上，望若惊洋讵有涯。
二月朔日斋居作
作者：弘历
朝代：清
体裁：五言律诗

祈社候将临，斋居值养心。非郊弗迁座，亦祀敢忘钦。閒味芸编趣，静听莲漏音。春云方集霰，凝望转难禁。
二月朔日社稷坛礼成述事
作者：弘历
朝代：清
体裁：五言律诗

祈春逢上日，物土兆农祥。举趾期惟始，申衷年吁康。虽沾三白渥，仍冀早霖滂。国以民为本，食天敢不蘉。
二月朔日进宫
作者：弘历
朝代：清
体裁：七言律诗

界道青郊御柳稊，暖风燠日霁光䨑。依迟雪色绵将化，隐约禽声嫩欲啼。北极近看双阙迥，西山遥度数峰低。银骢馺娑非无意，喜味行行溅锦泥。
二月朔目坤宁宫食胙肉六韵
作者：弘历
朝代：清
体裁：五言排律

受胙遵家法，肆筵合雅诗。春秋钦大祀，上下沐鸿禧。割肉躬为倡，颁糕远莫遗。睦亲兼寓俭，逮众是为慈。于此应言吉，无端亦缱思。述先示后世，勿漫视常辞。
二月望日春分
作者：弘历
朝代：清
体裁：七言律诗

东皇斡运似持衡，今岁春分分正平。九十阳和均各半，短长昼夜恰相争。网轩漏永宫莺唤，螭陛晴熏御柳荣。最是陶甄资帝力，光天万物乐由庚。
二疏城
作者：弘历
朝代：清
体裁：七言绝句

师业未终舍之去，黄金叠赐实过优。昌黎举送杨少尹，盖似马迁羡晏流。
二疏城
作者：弘历
朝代：清
体裁：七言绝句

荒城名尚二疏存，置酒捐金广主恩。贤损志愚益其过，不惟高见实良言。
二疏城咏古并论其事·其三
作者：弘历
朝代：清
体裁：七言绝句

才授鲁论及孝经，五年师席告归听。尔时何致千金赐，纪载班家信岂宁。
二疏城咏古并论其事·其二
作者：弘历
朝代：清
体裁：七言绝句

赐金共飨不遗留，达语原为早见流。或识孝元本庸懦，遄归奇祸免萧周。
于万树园宴班禅额尔德呢成什纪事
作者：弘历
朝代：清
体裁：七言律诗

圣僧永佑小栖迟，神御巍临欲觐宜。今佛云当拜古佛，古时希有见今时。旧藩新部益生敬，设席承筐共受釐。中外一家逮葱岭，大清万载巩天禧。
于中水行宫作
作者：弘历
朝代：清
体裁：五言律诗

行馆成辛卯，再题忆丙申。斯来乃三度，往事祇增颦。饮恨无能避，承欢何处循。颜斋曰致本，致本在思亲。
于中水行馆作
作者：弘历
朝代：清
体裁：五言律诗

行馆枕平川，吉行驻早焉。轩堂供憩息，书史伴清便。旧咏从头读，新知著意诠。明朝当谒圣，数问夜应然。
于公宅咏古
作者：弘历
朝代：清
体裁：古风

东海有孝妇，狱因姑女冤。于公争弗得，太守竟杀旃。以此阖郡中，枯旱致三年。后别太守至，于公为具言。立祭表其墓，大两乃穫田。先是治门闾，公令高容轩。谓已多阴德，子孙兴必传。定国果封侯，他事姑弗论。但论孝妇事，弗能无疑焉。旱甚民受困，太守逭诛虔。以一殃亿万，皇天必不然。读史鲜卓识，目迷随马迁。好奇缪如是，永言砭厥偏。
于兴安作
作者：弘历
朝代：清
体裁：古风

一岭界南北，寒暄殊节候。龙干衍堂堂，万派此辐辏。阳巘林始丹，高低如错绣。阴崖叶全落，樾底天光漏。榆塞古王庭，雁碛今灵囿。缵武永思艰，守文益惟�。
于兴安作
作者：弘历
朝代：清
体裁：古风

兴安称最高，隆崇衍诸派。设云已造极，向北岂无界。三万六千轴，固不一岭槩。得一亦挈万，底更举嵩岱。是时金秋霁，兰椒净尘壒。枪竿独玉积，下有云为带。奇境自太古，夫谁能写绘。霜坂鹿踪纷，晴空雕羽快。岁岁兹行狝，诸部觐王会。施惠将诘戎，皇纲鬯无外。
于兴安作
作者：弘历
朝代：清
体裁：古风

兴安高隆崇，如屏围匼匝。木兰今上林，岁岁行秋猎。是惟极北峰，近天尺五嶪。乾坤互开阖，云雾幻吐纳。荔丹已垂实，松青未落叶。晓寒欲轻裘，午暄仍细氎。即景率可会，托兴亦多惬。执役来诸藩，昼日每三接。于焉示怀柔，宁云事威慑。
于兴安作
作者：弘历
朝代：清
体裁：古风

大干崇盘盘，灵区结木兰。山惟向北迥，节应当秋寒。猎场深益佳，兴安真兴安。林有落叶松，兽多大角羱。鹿鸣哨可至，雁飞俯以看。漠南昔王庭，海西今材官。相于奉时狝，乐志馀清欢。念兹匪易致，永言思其艰。
于台头行馆作
作者：弘历
朝代：清
体裁：七言律诗

行馆一区搆淀濆，水营艰筑致斯勤。无过昼夜憩而去，何必轩庭缀以纷。岸柳春光染鹅色，溪波风意漾靴纹。台头设复循名义，吾正惭焉在汉文。
于喀喇河屯作
作者：弘历
朝代：清
体裁：七言律诗

山庄四月住盘桓，倏忽深秋气已寒。合矣言归入京国，于焉旋跸驻濡滦。久晴细雨真称润，过去方来率可观。最是宜人绘生面，千峰镂出玉㠝岏。
于大新庄行宫作
作者：弘历
朝代：清
体裁：五言律诗

列岫对龙蟠，居停一宿安。村民迓行辇，卫士解征鞍。书史静如待，庭轩清且宽。杏花将欲绽，芳信递田盘。
于巴雅尔鄂尔衮沟蒙古王公等进宴即席得句巴雅尔者蒙古语谓喜鄂尔衮则宽也昨岁于此地接将军阿桂攻克勒乌围红旗捷至因以此名之
作者：弘历
朝代：清
体裁：七言律诗

岁岁宽沟备宴同，嘉名增锡识成功。仍看列就九驼白，那忘飞来一骑红。将士凯旋多扈跸，藩屏威仰问从戎。筵前次第陈四事，太古王庭溯旧风。
于巴颜岳乐放鹿之作
作者：弘历
朝代：清
体裁：古风

兴安过岭北，第一围场迎。曰巴颜岳乐，向巳传其名。巴颜盖谓富，无万鹿食苹。岳乐盖谓雕，鸷鸟多飞腾。国语蒙古语，无异同一称。译之以汉文，亦惟借音声。巴颜鲜义解，岳乐义颇精。岳实山之尊，乐具神怡宁。此地叶此义，所以萃嘉祯。是日获鹿多，他他藉藉呈。围中尚群聚，弗忍尽戕生。开围任驰去，深林恣长征。武士訾姑息，文人颂哀矜。訾颂两弗居，恻心斯偶行。
于平原作
作者：弘历
朝代：清
体裁：七言绝句

赵地虽称广幅员，平原已在极东边。封君仍用国中事，名正于斯未信然。
于故宫用唐太宗幸武功庆善宫韵即效其体
作者：弘历
朝代：清
体裁：古风

真人兴白水，屡迁此开基。近远多景从，建号始于兹。复雠兴义兵，鼓勇同趋时。蒙古称北臣，朝鲜质东夷。入关据正统，安民勤文思。劳每筹茅檐，逸宁耽绣㮰。百年久升平，继述予所司。眷言怀故京，来巡辽水湄。兵民诚富庶，农桑带郊畿。几馀揽芸编，因赓文皇诗。
于昆明湖往玉泉山舟中瞻眺
作者：弘历
朝代：清
体裁：古风

沧池含倒景，青莲杂红蕖。目谋既可悦，手搴亦与俱。窈窕出结撰，耕织入画图。兰舟信不约，漾漾随锦凫。乘流遂穷源，得门岂问途。朅以敞澹襟，匪事耽盘娱。
于景州行馆作地方官以皇太后高年旃屋究不如瓦室之暖因建行馆以备憩息义重温凊且事已成遂不峻拒东省颇亦有之然非朕本怀故诗以志愧
作者：弘历
朝代：清
体裁：五言排律

行营向所谙，随处足停骖。如曰高年养，无过数宇堪。何来景历历，且复厦眈眈。觉适以为恧，惟清信可耽。牙签供古鉴，纱牖纳春含。未得忘言去，言斯自识惭。
于木兰作·其一
作者：弘历
朝代：清
体裁：古风

天文漏兮野，地志阙开县。博览山海经，荒略一二见。上林牟内地，木兰辟塞甸。中外久一家，敬奉金瓯奠。
于木兰作·其七
作者：弘历
朝代：清
体裁：古风

触绪偶即景，得句恒因心。申命邹枚侣，染翰赓予吟。清词出众表，妙理入细斟。宁无不尽意，秘藁贻知音。
于木兰作·其三
作者：弘历
朝代：清
体裁：古风

霜华霏漠宇，洼棱绀绛斑。蒙茸紫獭裳，八月披晓寒。呦鹿随哨至，乐此诚忘餐。乐亦不可极，于古戒游盘。
于木兰作·其九
作者：弘历
朝代：清
体裁：古风

枫叶缋叠崚，杨丝锁曲隩。动静无穷观，智仁有馀乐。佳景四时宜，最宜乃金昊。曷其可久耽，言旋勤政要。
于木兰作·其二
作者：弘历
朝代：清
体裁：古风

单于让牧场，朝家置灵囿。深戒武备弛，于焉习狝狩。崇冈既坛曼，丛樾亦美茂。以故百物滋，取丰留尚富。
于木兰作·其五
作者：弘历
朝代：清
体裁：古风

宣理理乃昧，纷然起毁誉。不及无名称，故吾犹古初。刘嬴今何有，守禦长城隅。长城更以外，时来习三驱。
于木兰作·其八
作者：弘历
朝代：清
体裁：古风

帐殿张雁塞，毳服蒙龙光。嘉宾式燕喜，乳酒湘黄羊。锡爵洽众欢，湛露流霞觞。戒旨非所知，古俗犹敦厖。
于木兰作·其六
作者：弘历
朝代：清
体裁：古风

绣壁琳琅标，乐洞笙簧幽。眺听欣不凡，发思凌清秋。青山生白云，云去山还留。寄此片时兴，万劫高峰头。
于木兰作·其四
作者：弘历
朝代：清
体裁：古风

吴越近经巡，山水信清美。饶复藉人工，未足云观止。隐现固有时，美善尽无比。独待表章人，一为宣其理。
于木兰即事杂咏·其一
作者：弘历
朝代：清
体裁：七言绝句

猎所天开玉塞垠，年年秋令一来巡。若论七十里文囿，十倍过之不碍民。
于木兰即事杂咏·其七
作者：弘历
朝代：清
体裁：七言绝句

文臣日日候和门，分鹿均教以次论。曰势曰时可无此，想非徒作面从言。
于木兰即事杂咏·其三
作者：弘历
朝代：清
体裁：七言绝句

迷离莎阪晓霜轻，寥廓秋空每放晴。宜猎固然且宜咏，好山处处有逢迎。
于木兰即事杂咏·其二
作者：弘历
朝代：清
体裁：七言绝句

奋武柔遐祖意深，习劳率众励予心。迩来颇益新归附，执役轮年厕羽林。
于木兰即事杂咏·其五
作者：弘历
朝代：清
体裁：七言绝句

白露为霜鹿有声，哨来叉角面前呈。鲜肥恰供慈宁膳，胜百围中射获情。
于木兰即事杂咏·其八
作者：弘历
朝代：清
体裁：七言绝句

点笔惟言意遇欣，雕虫那复用心勤。便教獭祭穷工力，宁出相如赋所云。
于木兰即事杂咏·其六
作者：弘历
朝代：清
体裁：七言绝句

秋空大野夕风吹，月色如霜万帐披。牧马歇驼声尽好，少卿当日厌闻时。
于木兰即事杂咏·其四
作者：弘历
朝代：清
体裁：七言绝句

叠林极目渥如丹，初试毳衣迫晓寒。讵是灵台舛节候，却缘一岭过兴安。
于毛公祠旁行馆作
作者：弘历
朝代：清
体裁：五言律诗

行馆儒祠畔，春风特地临。无邪蔽三百，有传至而今。已喜书筵洁，那更石径深。卷阿稍伴奂，可惬昔贤心。
于永安莽喀作
作者：弘历
朝代：清
体裁：七言律诗

沙冈初猎众军屯，讵是永安徵吉言。千二百人仍旧旅，别三四队乃新藩。孙曾示度期无射，家国诘戎矢弗谖。五十三年事重忆，射熊于此始承恩。
于永安莽喀作
作者：弘历
朝代：清
体裁：五言排律

沙冈近崖口，第一猎场呈。初地受恩处，终身法祖情。光阴惊水逝，爽朗喜秋晴。惜矣无前辈，勉之示后生。手柔挽弓燥，路熟驾车轻。一箭中硕鹿，献谁徒意怦。
于永安莽喀即事六韵
作者：弘历
朝代：清
体裁：五言排律

第一围场地，永安自昔称。阅年景似旧，见猎兴仍增。皇祖恩曾沐，元孙吉已徵。缓驰试平坂，险陟罢高陵。不待相如谏，或犹马援能。双麃牡只�，连中技如恒。
于泉林雨景八咏 其一 雨泉
作者：弘历
朝代：清
体裁：七言绝句

觱沸源泉淙不穷，气蒸雴雨益鸿濛。摐摐接上为灵液，始信相资有异功。
于泉林雨景八咏 其七 雨幕
作者：弘历
朝代：清
体裁：七言绝句

扈来七萃幕张稠，防雨深开之字沟。歌舞农夫怨行路，权轻重实慰先忧。
于泉林雨景八咏 其三 雨山
作者：弘历
朝代：清
体裁：七言绝句

远山若失近山存，漠漠冥冥入晚昏。石罅树丛多积水，归根都以益灵源。
于泉林雨景八咏 其二 雨林
作者：弘历
朝代：清
体裁：七言绝句

昨日林姿惜有尘，今朝茈虒沐从新。米家墨戏分明是，大有铺笺欲仿人。
于泉林雨景八咏 其五 雨花
作者：弘历
朝代：清
体裁：七言绝句

润紫濯红各逞奇，閒花亦自具良知。飞来鸟欲锦丛入，虑湿翎毛转复疑。
于泉林雨景八咏 其八 雨舫
作者：弘历
朝代：清
体裁：七言绝句

傍溪屋肖舫为形，舣处烟波合杳冥。安福舻中前半月，较输此景岸傍停。
于泉林雨景八咏 其六 雨竹
作者：弘历
朝代：清
体裁：七言绝句

墙根砌角湿飞烟，��雰雰被�猭。虽不云栖高十丈，滴珠敲玉有同然。
于泉林雨景八咏 其四 雨麦
作者：弘历
朝代：清
体裁：七言绝句

下陇高阡芃麦苗，遍倾甘露绿琼浇。谁知迩日怦怦意，一旦释然为尔消。
于波罗河屯作二首一韵·其一
作者：弘历
朝代：清
体裁：五言律诗

青城仍此度，民舍较前增。内外宁界限，耕桑到处兴。柔遐要安近，勉继亦贻绳。蜀郡㓊天在，仙踪底藉徵。
于波罗河屯作二首一韵·其二
作者：弘历
朝代：清
体裁：五言律诗

秋收逢倍好，高廪圃场增。笔架度峰峻，诗裁即景兴。怡神行画坐，骋目缓鞭绳。菜坂略资雨，随时验庶徵。
于波罗河屯咏东山笔架峰
作者：弘历
朝代：清
体裁：七言律诗

天开地辟此遗踪，未许南人弄藻锋。笑彼珊瑚誇宝重，镇兹钵捺永提封。祇今来往常凝望，自古诗文必有宗。不是杜韩大手笔，谁当佳作倚高峰。
于波罗河屯行宫作
作者：弘历
朝代：清
体裁：五言律诗

青城何代迹，蔓草护堆沙。猎囿经常驻，行宫朴弗华。向暄逢绿树，应节有黄花。明便承慈豫，山庄喜不遐。
于波罗河屯行馆作
作者：弘历
朝代：清
体裁：五言律诗

处处有行馆，匪奢惟朴佳。秋蒐常驻跸，圣藻永悬斋。云外山为障，风前叶点阶。晚来霏细雨，吟兴又安排。
于烟雨楼写景即题其上
作者：弘历
朝代：清
体裁：五言律诗

宿雨已收际，晓云未泮时。斯楼合斯景，宜画复宜诗。梅谢砌馀片，柳眠檐罥丝。传神纵非米，那可恝过之。
于白涧行宫作
作者：弘历
朝代：清
体裁：七言律诗

吉行五十犹过廿，弗致众劳例率常。设更缓程翻久滞，非缘速到涉奔忙。行宫平楚亦莅止，朴室春风足尚佯。四壁遍粘历年句，可能默去阙诗偿。
于章古台作
作者：弘历
朝代：清
体裁：古风

畋馀回六辔，行行历村落。皓日悬秋空，虚籁吟幽壑。万亩绿含菲，千林黄陨萚。田饶柄穗遗，户有仓箱乐。览兹一开颜，几多民命托。
于行宫叠近作韵
作者：弘历
朝代：清
体裁：五言律诗

午风申即止，春暮气惟融。又见云铺白，旋欣日隐红。雨旸常廑念，安逸岂图躬。所喜邮程近，明趋长乐宫。
于郊台迎劳将军阿桂凯旋将士等成凯歌十首·其一
作者：弘历
朝代：清
体裁：七言绝句

郊台仍是此郊台，何幸重修盛事来。漫谓数年经契阔，精神注似日相陪。
于郊台迎劳将军阿桂凯旋将士等成凯歌十首·其五
作者：弘历
朝代：清
体裁：七言绝句

地险加之众志坚，林碉步步战而前。小于昔事难过倍，慰意恒因意憪然。
于郊台迎劳将军阿桂凯旋将士等成凯歌十首·其十
作者：弘历
朝代：清
体裁：七言绝句

凯歌亦岂易为闻，五岁辛勤劳众军。我实未曾安五夜，几多忧虑与平分。
于金山烹龙井雨前茶得句·其一
作者：弘历
朝代：清
体裁：七言绝句

一月前期太䟎程，聂家诗句缱民情。中泠第一泉犹近，便试新旗子细烹。
于金山烹龙井雨前茶得句·其三
作者：弘历
朝代：清
体裁：七言绝句

稍怜鹰爪未舒全，绝胜江山绝胜泉。此去惠山幸炉在，惜他四卷付云烟。
于金山烹龙井雨前茶得句·其二
作者：弘历
朝代：清
体裁：七言绝句

贡茶祗为太求先，品以新称味未全。为学因思在精熟，大都欲速戒应然。
于金山烹龙井雨前茶得句·其四
作者：弘历
朝代：清
体裁：七言绝句

龙井还馀廿日期，到时应是味全时。溪亭定合茗瓯试，昔岁今春不忍思。
于金山礼塔五叠登塔诗韵
作者：弘历
朝代：清
体裁：七言律诗

此番塔顶弗登尖，年至古稀有四兼。何必陟攀誇胜济，祗宜安静养心恬。江山概亦全供览，诗句篇原取次添。一佛名该千亿佛，下层礼已悟花拈。
于阗采玉
作者：弘历
朝代：清
体裁：古风

于阗采玉人，淘玉出玉河。秋时河水涸，捞得璆琳多。曲躬逐逐求，宁虑涉寒波。玉不自言人尽知，那曾隔璞待识之。卞和三献刖两足，审然天下应无玉。
于阗采玉
作者：弘历
朝代：清
体裁：古风

于阗采玉春复秋，用供正赋输皇州。奚待卞和识琳球，邮致正值金阊游。专诸巷中多妙手，琢磨无事太璞剖。古来记载真伪半，爱者欲其生，恶者欲其死，如是雌黄唇吻纷无算。
于韶景轩作歌
作者：弘历
朝代：清
体裁：古风

韶景轩故我题名，由来三十馀年已。曾未拈毫一经咏，斯亦荒略殊甚耳。既而思之颇有说，日用不知系传旨。莫不饮食孰知味，君子之道诚鲜矣。
云
作者：弘历
朝代：清
体裁：古风

久旱云亦佳，幸此合肤寸。墨蜧庶可徵，巡柱瞻础润。时阴时复朗，沛泽其尚靳。语不知所云，步不知所进。伫立以吁嘻，斯之未能信。
云
作者：弘历
朝代：清
体裁：古风

沙碛生云异塞山，氤氲渐重依霏间。白日淡影忽叆靅，谷风无力增迷漫。海云山云有依止，碛云来去难形似。如阵如楼非所云，旋生旋息无终始。
云净寺
作者：弘历
朝代：清
体裁：古风

东竺复向东，一岭之隔耳。无妨更进步，事半功倍矣。精蓝翠微间，觌面到尺咫。其下空谷临，其背峣峰倚。净域无不净，一片白云起。作雨应有意，欲将尘踪洗。
云净寺
作者：弘历
朝代：清
体裁：五言律诗

四山霏翠雨，一径入花歧。大士如如相，高楼了了披。坐来襟袖冷，望去柳桃时。案上置新志，全盘宛在兹。
云净寺
作者：弘历
朝代：清
体裁：古风

夤缘萝径通，岭复栖花宫。大士礼金色，层楼坐碧空。奥旷恣心赏，奇秀穷天工。閒云真净净，远春方蓬蓬。藉曰戒绮言，其如吟兴攻。
云净寺
作者：弘历
朝代：清
体裁：古风

寻春喜晴和，入山穷窈窕。阳巘已绿缛，阴雪犹白皛。云净佛所都，青莲色相表。盈盈功德泉，身心一以澡。载登庋经阁，万虑澄三藐。回望向来途，深云不可讨。
云净寺
作者：弘历
朝代：清
体裁：古风

山寺白云中，寺净云亦净。舒卷任以天，隐现随其性。恰如悬两镜，光光自相映。寻寺披云关，倩云封寺径。云寺各不知，而以成吾咏。
云净寺
作者：弘历
朝代：清
体裁：五言律诗

招提据东岭，龙象演西天。为要增山景，非关种福田。峣峰含宿润，澄宇敛秋烟。却是初题句，乾隆己巳年。
云净寺
作者：弘历
朝代：清
体裁：七言绝句

石径萦纡不作泥，夷嵏处处有招提。春山恰喜春云净，忍草禅枝总入题。
云净寺
作者：弘历
朝代：清
体裁：古风

竺庵东复东，盘谷阻之阻。跋马历摇刖，亦即叩禅户。云去净梵宫，云归净天宇。其净不在云，非云净那睹。净实无变迁，云则有散聚。试问云净者，谁能更谁所。
云净寺
作者：弘历
朝代：清
体裁：五言律诗

精蓝东竺东，峭茜倚青葱。妙契得初到，徐观迥不同。开窗延爽籁，俯槛眄秋空。寻胜胜无尽，生涯那有穷。
云净寺
作者：弘历
朝代：清
体裁：七言律诗

英英关不锁崔嵬，应是丰隆为我开。遂历巉岩造檀宇，因教相好礼莲台。为图那藉峰千叠，得句才消茗半杯。云净试参真面目，无心出岫一言该。
云净寺·其一
作者：弘历
朝代：清
体裁：七言绝句

珠勒徐教仄栈遵，明知云净近东邻。林中忽听鸣梢转，笑似花间喝道人。
云净寺·其二
作者：弘历
朝代：清
体裁：七言绝句

毗尼野衲不知遵，麋鹿寻常可结邻。分付春云慢净去，祇应作雨利农人。
云净寺作歌
作者：弘历
朝代：清
体裁：古风

竺庵一屋云，叆靅杳莫分。盘磴过东岭，豁朗云忽净。奇哉云净善循名，千岩万壑开光晶。紫盖一峰碧霄外，那数黄山与赤城。片时万状幻无已，天龙游戏技若此。
云净寺口号
作者：弘历
朝代：清
体裁：七言绝句

横盘松岭降还升，恰有招提倚翠崚。山寺副名诚善矣，岂知我正望云兴。
云净寺题句
作者：弘历
朝代：清
体裁：五言律诗

禅关东竺东，蹀马路才通。岭亘遥分谷，天高不碍风。玲珑思雁塔，寥寂守龙宫。一室无馀物，仙花落半空。
云南巡抚江兰奏报收成九分有馀贵州布政使贺长庚奏报收成八分诗以志慰
作者：弘历
朝代：清
体裁：古风

云贵居极南，舟车本弗通。所赖土所出，祈年廑屡丰。滇报九分馀，上稔实慰衷。黔则减一分，稔亦居其中。是由狆苗乱，以致民废农。二督大军合，剪逆逮擒凶。惟待盼捷音，南望思何穷。
云南巡抚江兰贵州布政使贺长庚代办陜甘总督英善各报雪泽情形灯下辄成四韵兼以书怀
作者：弘历
朝代：清
体裁：七言律诗

南极滇黔北极甘，应时冬雪率沾覃。安眠亦得满更五，望捷还劳一月三。每遇同云惜未霈，虽知润野盼仍惔。迩来心绪懒吟兴，秉烛促成增自惭。
云南巡抚谭尚忠奏报春雨诗以志慰
作者：弘历
朝代：清
体裁：五言律诗

有土有民必，宁分近与遥。视如一赤子，报乃至今朝。春泽被以渥，秋收卜应饶。边安岁有庆，戒满勖畺僚。
云南巡抚谭尚忠奏报麦豆收成诗以志慰
作者：弘历
朝代：清
体裁：五言律诗

路远报来迟，宁因远或遗。孰非予赤子，总为计农时。菽麦九分穫，闾阎万姓怡。南瞻诚慰志，慰以敬为基。
云南巡抚谭尚忠奏秋禾收成九分馀诗以志慰
作者：弘历
朝代：清
体裁：五言律诗

滇黔虽极远，有社稷民人。黔既奏丰遇，滇随欣稔陈。风淳政简处，灾少穫多辰。深幸边氓福，慰馀增惕寅。
云南巡抚谭尚忠贵州巡抚陈淮各报麦收分数诗以志慰
作者：弘历
朝代：清
体裁：七言律诗

云贵连疆南极远，不通舟楫万山中。惟资稼穑生民计，同穫麦麰值岁丰。八九殊虽等次列，青黄都接上中充。幸过愁雨欣农稔，戒满持盈益惕躬。
云南巡抚谭尚忠贵州巡抚额勒春各报麦收均有九分有馀诗以志慰
作者：弘历
朝代：清
体裁：七言律诗

极遥云贵报来迟，均穫九分仍胜之。彼各其疆固已幸，吾当通计更生寅。大都中稔合天下，滋切秋收冀寸私。满则损招谦受益，惕然惟日励夔夔。
云南巡抚鄂宁奏报二麦有收诗以志慰
作者：弘历
朝代：清
体裁：古风

缅夷梗王化，无已事用兵。攘外先安内，农务念所萦。兹接南来音，稼穑悉情形。麦收八分馀，市间价称平。更时沾甘霖，遍已插稻粳。闾阎出积贮，云可望西成。披章喜不禁，旋复兢惕增。庶几非黩武，我徂惟求宁。
云南总督富纲巡抚谭尚忠奏报豆麦收成九分有馀诗以志慰
作者：弘历
朝代：清
体裁：七言律诗

春雨频沾各属均，麦麰蚕豆早登囷。九分以上秋称穫，百姓之流气普訚。况是铜盐课胥足，更应休养俗教淳。遥遥万里慰南望，戒尔满生守土臣。
云南总督明德奏报滇省得雨沾足诗以志慰
作者：弘历
朝代：清
体裁：古风

春夏雨优沾，北省向未有。南省稍过多，幸即晴其后。顷接经略章，滇疆待泽久。斯实要于他，为是驻兵候。日夕南顾虑，未审渥膏否。方伯驰佳音，清和望左右。迤东与迤西，普被天恩厚。翻犁栽稻秧，万姓腾欢口。储胥赖以供，闾阎赖以阜。庶几早成功，慰极惟额手。
云南督抚富纲谭尚忠奏报秋禾收成九分有馀诗以志慰
作者：弘历
朝代：清
体裁：五言律诗

夏中秋以末，晴雨总宜时。合省秋收矣，九分馀获之。市廛价平减，民户率熙怡。南顾增欣慰，畏盈益敬寅。
云南督抚贵州巡抚各报得雨诗以志慰
作者：弘历
朝代：清
体裁：七言律诗

黔为远矣滇尤远，春泽报来故合迟。麦已待收禾茂长，旸胥协序雨称时。高原所幸渥优被，下隰犹资疏泄宜。额手南观共民庆，但祈绥屡永如斯。
云容
作者：弘历
朝代：清
体裁：六言诗

云容时聚时散，节候宜雨宜晴。究望再沾膏泽，果然贪得人情。气炎广厦静谧，几暇文房洁清。对景拈毫摘句，抚序巩谦戒盈。
云容
作者：弘历
朝代：清
体裁：七言绝句

云容易散浑难聚，春色难留信易过。屈指年来春数度，望云几问夜如何。
云岩书屋
作者：弘历
朝代：清
体裁：古风

书屋倚云岩，因以云岩名。然而其间有久暂，辨之则不可不精。岩之无迁自千古，云之有动殊灭生。书屋更由人所作，从来坏相都因成。设无成者坏何自，一切假借胥幻称。是时夏首麦穗吐，原田亦已种禾黍。亟望甘霖惠农功，却每堀堁扬尘土。谓云幸莫藏岩屋，霮澍浓铺作霖雨。
云岩书屋
作者：弘历
朝代：清
体裁：五言律诗

书屋倚云岩，超超迥不凡。带前溪潋滟，峙背岭崭岩。拓院苍松留，安阶怪石劖。缥缃随处有，稽古一开函。
云岩书屋
作者：弘历
朝代：清
体裁：古风

香山何处不云岩，书屋居然占而有。云兮岩兮两不知，屋亦何曾识授受。由来万事假设名，太古原无腾说口。肤寸为霖正及时，书屋何须独享帚。
云岩室
作者：弘历
朝代：清
体裁：古风

岩实云之骨，云乃岩之貌。筑室于其间，资殷得彰效。前朝冒雨来，庆或麦收兆。兹复英出谷，再沾颙泽报。徘徊眄天宇，知足吾敢告。
云岩室
作者：弘历
朝代：清
体裁：古风

迩日每作云，岩室辄藏之。即或写出楹，浮空无力施。自咎与名乖，坐室增忸怩。何当大作甘，幸符五日期。
云岩歌
作者：弘历
朝代：清
体裁：古风

云之岩，岩生云，□□霮䨴氤复氲。岩之云，云笼岩，嶾嶙巀嶭崿且嵁。岩为体兮云为衣，云中君兮憺翠微。云为舆兮岩为盖，岩之仙兮颓如醉。芳有时而春韶，翠有时而秋消。阅菀枯兮四序，含动静兮终古。动岂我知，静岂我为。明月今夕，流水昔时。
云岫
作者：弘历
朝代：清
体裁：古风

湖水未增波，岫树已回翠。夏季景始佳，雨后云生易。岩廊接芸室，拾级探幽致。逐步荟蔚状，惬怀苍茫意。
云岫厂
作者：弘历
朝代：清
体裁：七言绝句

坐来怪底湿衣襟，却见英英出碧岑。一缕欲飞何处去，定知琼岛作春阴。
云岫轩
作者：弘历
朝代：清
体裁：古风

跃龙邸第回，陟山北门近。途便试清遨，书轩云岫隐。假山虽筑土，岁久成真允。林木已蔽亏，骋望通兆眹。是地邻琼岛，春阴冀其引。于泽岂辞多，人情自我准。
云巢岱顶有行宫数宇偶为夜宿诗云滃然云作巢辄以名之
作者：弘历
朝代：清
体裁：古风

云以山为体，山以云为衣。始悟云山境，元气相因依。言二固不可，云一亦何为。结宇贮云采，开窗纳山姿。踞榻灵根动，搴幔有渰萋。下云为我舆，上云为我帷。题壁带云书，云兮初不知。
云松巢
作者：弘历
朝代：清
体裁：七言绝句

不常到故偶来欣，转笑何须搆筑纷。记得种松初拱把，乔柯今亦解藏云。
云松巢
作者：弘历
朝代：清
体裁：五言律诗

云以松为盖，松将云作衣。迭为宾与主，全泯是耶非。古处巢如此，今名室庶几。英英合肤寸，甘雪冀雱霏。
云松巢
作者：弘历
朝代：清
体裁：七言绝句

云出松根松覆云，浓青淡白互氤氲。画家艰致求神肖，粉本虚从直干分。
云松巢
作者：弘历
朝代：清
体裁：古风

云时有去来，松恒峙庭宇。然而相得彰，山中结宾主。云以巢松閒，松以巢云古。羲皇本无异，民居今却否。安能顺则乎，睪思每惭怃。
云松巢
作者：弘历
朝代：清
体裁：古风

云自有来去，松原无冬春。或时云就松，或时松护云。以为巢则同，孰能分主宾。兹乃额檐间，复似属乎人。不如任云松，去此名象纷。
云松巢
作者：弘历
朝代：清
体裁：古风

向亟望雨时，天际云艰睹。今来雨既沾，山云满庭宇。云本无难易，人自有欣苦。而松付不知，龙鳞润楚楚。
云松巢
作者：弘历
朝代：清
体裁：七言绝句

如巢朴屋倚岩隈，节后閒游淑气开。祗有古松与野鹤，不知春色去和来。
云松巢
作者：弘历
朝代：清
体裁：古风

山云一片白，山松四时青。松喜云与护，云遇松为停。青白故素憩，宾主胥忘形。其间构巢居，浮邱庶相应。而我何谓㦲，宁不愧德馨。
云松巢
作者：弘历
朝代：清
体裁：古风

岩松镇茏葱，峰云自吞吐。流为沆瀣津，泛作云和谱。动静互为根，隐见若相与。其间有巢居，时复迷处所。
云松巢
作者：弘历
朝代：清
体裁：七言绝句

新松欣与旧松齐，卧栋巢云霭霭低。个里问谁宜偃仰，曰非齧缺合王倪。
云松巢
作者：弘历
朝代：清
体裁：五言律诗

松与云为盖，云依松作巢。形容浑是幻，气韵本相交。淰淰平铺谷，童童近润坳。朝阳光曜处，垂露满乔梢。
云松巢
作者：弘历
朝代：清
体裁：七言律诗

松巢山半夏如秋，更有白云在上头。�㙷云宁嫌拄破，氤氲松若喜同流。似兹合处陶山相，否则相于沈隐侯。我自先忧后乐者，是间奚可久淹留。
云松巢
作者：弘历
朝代：清
体裁：古风

白云亦有形，去来乃无定。青松自无情，作息颇有应。云松本莫逆，有无更谁竞。欲寻巢居氏，持此以为赠。胡为乎多言，殊觉弗相称。
云松巢
作者：弘历
朝代：清
体裁：古风

白云山所出，青云松所覆。真假象纵殊，青白气诚凑。朴斲栖其深，间架无多构。云巢实亦可，谓居名未副。设使重酿雪，益嘉利耕耨。
云松巢
作者：弘历
朝代：清
体裁：七言律诗

种松恰合在山凹，苍干经年翠色交。无树而非带云雾，有斋亦可号窠巢。欲吟便觉凉生籁，试看何曾绿改梢。指日春光将作绘，让他红紫斗芳苞。
云松巢
作者：弘历
朝代：清
体裁：古风

苍翠松有贞，来去云无定。于其有无间，而恒契同性。松披云为衣，云驾松为乘。是胥具巢意，室亦名巢竟。
云松巢
作者：弘历
朝代：清
体裁：七言绝句

蔚荟间常吹谡谡，茏葱中亦起英英。作霖惟是傅岩志，谢组终非陈旅情。
云松巢
作者：弘历
朝代：清
体裁：古风

雨足云易生，云间松越翠。气韵本相合，葱茜带流丽。幽居得称巢，宜居尚仲辈。而我岂宜哉，偶此崇情寄。
云林寺
作者：弘历
朝代：清
体裁：七言律诗

水尽山幽趣转奇，中宏恰当辟檀维。明珠仙露垂乎圣，布袜青鞋始者谁。僧足高閒宜远俗，佛无拣择曷居斯。寻岩步屧吾原惯，更觉云深意与迟。
云林寺二十韵
作者：弘历
朝代：清
体裁：五言排律

灵隐古禅林，佳称乃自今。佛原泯名象，天与辟幽深。奇绝惊初见，清閒试重寻。峣峦先陟顶，静室一开襟。自内尤综要，居高总照临。澄怀参月相，对面赏云岑。稍憩尘中迹，聊清物表心。冷侵泉漱玉，静听涧调琴。乍启玲珑窍，凭吹金石吟。呼猿时踔洞，招鹤早鸣阴。辨茗传初火，攀松验五针。洞天穷窈窕，乳窦注渟涔。路尽忽开豁，岩攒复郁森。线光常漏日，鸟道欲扪参。丹閟仙人灶，草生王母簪。栖嵓錾龙象，镇海恊祥祲。萝薜蒙櫹蔚，云霞护嵂嵚。认峰垂羽翼，续句美球琳。谁识西来意，徒嗤门外音。便当旋翠跸，无逸以为箴。
云林寺方丈小憩示僧
作者：弘历
朝代：清
体裁：七言绝句

云居十笏暂徘徊，悦可苍松及古梅。何事山僧门外立，招呼且向个中来。
云林石室
作者：弘历
朝代：清
体裁：五言律诗

一笠敞石室，四面延云林。爱此朴而野，悠然静以深。风树有声画，秋泉不操琴。绳床坐无斁，藉用空尘心。
云林石室
作者：弘历
朝代：清
体裁：古风

云林若无路，石室忽有门。循径造幽居，嵚嵜如植援。树才叶亦芳，鸟虽鸣不喧。间间见遥岫，出云互吐吞。沾衣为濛濛，谁曾动其根。
云林石室
作者：弘历
朝代：清
体裁：古风

云生林为动，室倚石常静。动静相资彰，天然绘山景。深幽入北谷，岖嵚降西岭。随缘而得佳，有象虚无境。丈室月户凭，忘观意与永。
云林石室
作者：弘历
朝代：清
体裁：古风

借石可为室，倩云常作林。云林互宾主，石室恒幽深。何当忘万虑，于兹究梵音。咄哉言失之，倦勤时未临。一日未歇肩，无逸应勖心。
云林石室
作者：弘历
朝代：清
体裁：古风

复降穿云林，穷深得石室。奇峰锁窅窱，朴屋守静谧。生白缅往言，止止来祥吉。有怀无可澄，空非色岂匹。似携田先生，与入寥天一。
云林石室
作者：弘历
朝代：清
体裁：五言律诗

底事爱山深，山深悦道心。小斋向虚谷，秋雨净霜林。鸟语若清梵，泉鸣答静吟。柿红三两叶，落与涧浮沉。
云林石室
作者：弘历
朝代：清
体裁：五言律诗

抗巘葺幽居，一亭十笏馀。花繁山似笑，叶嫩树犹虚。安得捐千虑，于斯读古书。咄哉此言失，无逸可忘诸。
云林石室
作者：弘历
朝代：清
体裁：五言律诗

抟壁出蚕丛，林斋有路通。石当人面翠，枫落树头红。惟介方宜静，因虚益不穷。昨朝凝望处，原在白云中。
云林石室
作者：弘历
朝代：清
体裁：古风

披云出苍林，倚石得静室。岩葩收藻缛，涧叶皈寥谧。虚牖随所受，会心在贞一。六如真僧参，肥遁幽人吉。我自皇皇者，敢忘所无逸。
云林石室
作者：弘历
朝代：清
体裁：五言律诗

春烟收宇净，流水出山争。诗境同山老，心源似水清。云林堪屧步，石室最怡情。忽睹前巡句，泐崖苔欲生。
云林石室
作者：弘历
朝代：清
体裁：古风

杰壁峙硿砻，覆以檐如笠。下望似披云，步来原拾级。是谓妙之门，可悟虚所集。历历泐旧作，岂非馀结习。
云林石室
作者：弘历
朝代：清
体裁：古风

林可称作云，云亦林中起。石围室以外，室实石之里。相资相得彰，一二二一理。荦峃与茈虒，敫靃相依倚。视之形弗定，听亦韵难拟。室林云石间，所得率如此。
云林石室
作者：弘历
朝代：清
体裁：古风

泠然阁据山之腰，小憩复降山之谷。谷中林木骪蔽亏，到而乍见几间屋。弗嫌其远爱其幽，讵尚其华尚其朴。林兮屋兮忽不分，始悟片云生石腹。
云林石室
作者：弘历
朝代：清
体裁：古风

濛濛林霭间，砢砢石径里。离奇晃光怪，寥窲穿迤逦。忽如游洞天，峣榭云标倚。因心契澹泊，触目惟清美。摛吟旋欲罢，难以凡情揣。
云林石室
作者：弘历
朝代：清
体裁：古风

石出壶天宽，林开精舍迥。岚霭朝暮变，松石今古永。依阶有绿苔，问树无红杏。春迟故自可，闻之惜分景。
云林石室
作者：弘历
朝代：清
体裁：古风

硉兀穿诡石，径仄奇松稠。阴崖雪已消，垂绅泻寒流。笠亭栖嵚嵜，坐来窗壁幽。一静屏诸营，万景任纷投。大士常住相，庄严阅千秋。古钵吐芳兰，愿从闻思脩。
云林石室
作者：弘历
朝代：清
体裁：六言诗

萝径延缘意入，松扉窈窕神谋。小坐还凭月户，忘怀如泛虚舟。庭前篆印鹤古，阶下琴调涧幽。似干云霄而上，宜遇松乔者流。
云林石室
作者：弘历
朝代：清
体裁：七言律诗

诘屈兰椒路转通，到来石室碧云丛。秋山留得夏山绿，柿叶先于枫叶红。千朵峰莲入葱茜，四垂天盖倚崆峒。镌崖朅咏昨秋句，依旧时光默会中。
云林石室
作者：弘历
朝代：清
体裁：七言律诗

诡石根旁出怪松，隐嶙�㙷历千重。却疑云栈何时尽，忽讶草庐觌面逢。到此谁能心不静，况当春自兴偏浓。虽然乃更艰成句，为是名言喻莫从。
云林石室
作者：弘历
朝代：清
体裁：古风

适从半天楼，东降就深谷。云林茈虒间，屹□百千曲。曲尽得亩平，于焉架石屋。屋不尚藻棁，取宜惟素朴。可以惬神心，可以畅游目。少坐便言旋，回瞻略增恧。所幸亦在兹，知足恒自足。
云林石室
作者：弘历
朝代：清
体裁：古风

陟降复遵栈，妥贴更得室。室在万石中，近有远如失。峭茜䃎硢间，偨池苍林出。谓其有定形，云生幻若逸。谓其无定形，云归复一律。石林云互妙，而室受之吉。生白乃在兹，得句亦清谧。
云林石室
作者：弘历
朝代：清
体裁：五言律诗

霜红围石室，冬翠自云林。个是盘之阻，诚然窈以深。有凭皆古意，无处著尘心。大士惟趺坐，泯观来去今。
云栖
作者：弘历
朝代：清
体裁：五言排律

一碧万竿翠，双流百折澄。竹泉行尽处，门径得来登。磬礼悲心佛，畴咨苦行僧。钟鱼守本色，拳拂谢多能。矮屋常妨帽，明珠不断灯。莲池家法在，六字括三乘。
云栖寺
作者：弘历
朝代：清
体裁：七言律诗

路入琳琅个个青，袪人尘是洗心亭。七年幻梦谁参破，六字真言此重听。蝶舞花香自诠注，瀑飞石矗孰流停。脩篁深处忘机坐，适可依然悦性灵。
云栖寺三叠旧韵一律
作者：弘历
朝代：清
体裁：七言律诗

一径入深万竹青，洗心奚藉有溪亭。已知古佛坐而待，宁在梵经诵以听。本分僧规喜淳朴，不尘山色镇凝停。董家真迹欣重展，怕抚知他笔擅灵。
云栖寺再叠旧韵一律
作者：弘历
朝代：清
体裁：七言律诗

万绿琼竿参汉青，十寻枝见下亭亭。此中寻路一时到，教外无言六字听。坐对溪声流不尽，了同山色峙常停。道场开后于菟避，借问山僧具底灵。
云栖寺叠旧韵一律
作者：弘历
朝代：清
体裁：七言律诗

诸峰遥看簇莲青，路转丛篁得野亭。知是洗心契儒玩，饶他念佛著僧听。从新春景粉图展，依旧山斋翠跸停。真迹香光聊遣暇，底论前后顗和灵。
云栖寺四叠旧韵作
作者：弘历
朝代：清
体裁：七言律诗

此处眼看合用青，蜗称居屋笠称亭。寺非华贵俭为贵，经弗耳听意以听。欲去不期他岁至，兴来聊可片时停。对云谓尔权栖止，且共徘徊作雨灵。
云栖寺小憩写幽兰横卷即题一绝
作者：弘历
朝代：清
体裁：五言绝句

本色西来意，云栖静且安。林泉徐待写，先写数丛兰。
云涛亭子
作者：弘历
朝代：清
体裁：古风

瀑水落斜平，其高非寻丈。涤荡越有情，奚必香炉想。亭子坐临流，云涛名取象。试看出岫容，一例活漭沆。嘉霔施其中，酝酿理不爽。
云润楼
作者：弘历
朝代：清
体裁：古风

云以润而生，既云复生润。相需相得彰，气求声应迅。层楼枕翠微，写楹时亦缙。自下而观者，蜃阁犹疑信。
云润楼
作者：弘历
朝代：清
体裁：七言绝句

佳处缘何此到稀，恐防深入致沾衣。今朝得句真殊胜，爽籁千林耀朗晖。
云润楼
作者：弘历
朝代：清
体裁：古风

夏日易生云，山更生云处。层楼倚山架，出楹恒写雾。天衣润人衣，任来亦任去。作雨惟片时，旋复曦光露。名实信两收，农桑庶不误。
云润楼
作者：弘历
朝代：清
体裁：五言律诗

山云本无定，来去信谁羁。能沃笔花润，疑霏墨雨滋。写楹爱斜带，出岫任横披。分付摛词者，休称糺缦为。
云润楼
作者：弘历
朝代：清
体裁：五言律诗

山谷通灵气，英英羃翠峣。吐时隐岩岫，浮或入窗寮。常觉衣衫润，浑堪坐起招。歌卿当日事，不舜却于尧。
云润楼
作者：弘历
朝代：清
体裁：七言绝句

岂必丰隆有所司，英英霭霭吐无时。坐来不觉衣裳湿，始悟岩楼能尔为。
云润楼
作者：弘历
朝代：清
体裁：五言律诗

玉塞遍沾雨，山庄正喜旸。巘原都蔚绿，草木总含芳。拾级高楼迥，抒怀夏景长。何非云所润，今日不孤望。
云润楼
作者：弘历
朝代：清
体裁：五言律诗

缘廊进有屋，拾级下为楼。位置真称巧，馀閒适可游。生云润叆靅，度籁爽飕飂。漫惜衣裳湿，寻常易遇不。
云润楼口号
作者：弘历
朝代：清
体裁：七言绝句

云润楼乎楼润云，底须宾主辩纷纭。适才谷口翘眸望，一例蔚兮渺不分。
云润楼口号
作者：弘历
朝代：清
体裁：七言绝句

云润由来人所知，暑朝亟望渥恩施。循名责实之何谓，楼付漠然我愧滋。
云润楼口号
作者：弘历
朝代：清
体裁：七言绝句

恒喜英英云润楼，今来雨足望云收。一天霁景供和墨，砚瓦却馀珠露留。
云淙室
作者：弘历
朝代：清
体裁：七言绝句

云里流泉活似云，云容泉态两难分。极娱视听根尘净，耳可为观目可闻。
云淙室
作者：弘历
朝代：清
体裁：五言律诗

幽室石泉上，泉流尚带冰。垂为云叶布，激作雪花凝。已契一家味，那论三峡层。澄观与清听，片晌适吟凭。
云窦
作者：弘历
朝代：清
体裁：古风

假山本人工，颇有天然致。一例㠎嶪间，亦复蔚叆霼。静室据其巅，与云为幻戏。设拟蕉芽空，未悟枣叶细。
云绘楼
作者：弘历
朝代：清
体裁：七言绝句

云绘楼乎楼绘云，坐来一例赏氤氲。静观合在无名始，何必区区形迹分。
云绘楼
作者：弘历
朝代：清
体裁：五言律诗

云聚远山暗，云开迥宇明。易工惟是貌，难得乃其情。祗有虚楼好，雅无定意迎。必当如是绘，方契说诗精。
云绘楼
作者：弘历
朝代：清
体裁：七言绝句

棣通景物斗韶妍，又见鱼鳞皴远天。水墨丹青争献技，东皇宁许一家专。
云绘楼
作者：弘历
朝代：清
体裁：七言绝句

骈罗仙木瑞氤氲，初岁登临与物欣。却是西山供静赏，遥看留白以为云。
云绘楼口号
作者：弘历
朝代：清
体裁：七言绝句

或为轩者或为楼，云绘频颜楣上头。率为望霖兼盼雪，对斯少喜实多忧。
云绘楼口号
作者：弘历
朝代：清
体裁：七言绝句

施青著粉世间多，出岫为峰得似么。融则为霖凝则雪，功深泽物布天和。
云绘楼放歌
作者：弘历
朝代：清
体裁：古风

试问云中君，江毫携得无。君荅曰不藉，自有神工乎。轻喷细洒皆玉珠，兴犁举耜歌农夫。馀事乃至花与木，妙色丽润非青朱。是谓斯楼绘事突艺苑，宁须艳数米家鹘突图。
云绘轩
作者：弘历
朝代：清
体裁：七言绝句

云绘名轩亦已陈，每来会意觉殊频。如图设作如酥者，名不为虚正好春。
云绘轩
作者：弘历
朝代：清
体裁：古风

佳山恒拟画，然而有定形。惟有云称绘，往来不系情。不系则生动，益契六法精。此轩对崇岭，时复吐英英。适值春之初，东郊资瑞霙。却当语丰隆，慢飞且须停。
云绘轩
作者：弘历
朝代：清
体裁：七言律诗

几缕春云散复凝，丰隆绘事可称能。便消碧宇诚何碍，设酿甘膏实绝胜。惟此祈农心最切，输他学画法堪凭。清吟数首足摅兴，勤政言旋叶庶徵。
云绘轩
作者：弘历
朝代：清
体裁：五言律诗

山阴别一区，云绘额檐扶。正喜琼瑶积，何来荟蔚铺。首春符吉语，大地现祥图。底事誇糺缦，利农此不诬。
云绘轩
作者：弘历
朝代：清
体裁：古风

峙者知为山，流者知为水。动定静亦定，是皆易绘矣。至云则难绘，以其无定止。聚散弗当形，舒卷鲜恒委。惟应任其然，自绘而已耳。岩轩荟蔚中，得名乃所以。
云绘轩
作者：弘历
朝代：清
体裁：七言绝句

巃嵷千仞面遥嶂，夕霭朝岚无定状。峰峰如沐露笋尖，流云几片青天上。
云绘轩
作者：弘历
朝代：清
体裁：古风

常时云绘轩，原自出想像。今朝云绘轩，云绘果有状。叆靅含雪容，晻暧韬日朗。淑气与訢合，春山与俯仰。设于后素求，海岳诚无两。
云绘轩
作者：弘历
朝代：清
体裁：古风

雨云祇一色，晴云乃万状。一色易为概，万状莫可量。既雨无馀恋，宜晴快初放。因风势飘萧，散空形荡漾。妙绘鲜比伦，谁能摹笔仗。气韵生动间，凭轩意为畅。设遇望霖时，顾惜正惆怅。
云绘轩
作者：弘历
朝代：清
体裁：古风

雨足土既润，山云出亦易。荟蔚铺满谷，写楹更带砌。朴轩搆其间，云与为绘事。于泽弗辞多，复雨农诚利。所希肤寸合，匪慕八伯瑞。
云绘轩即景
作者：弘历
朝代：清
体裁：七言绝句

丛林叠巘蔚岩斋，时有英英生砌阶。虽是浮空供绘趣，其同复雪要当佳。
云绘轩叠旧作韵
作者：弘历
朝代：清
体裁：七言律诗

藻绘休誇誇绘云，文轩因迥御层氛。烂兮谩拟重华旦，蔼若常含元气氲。无暇相于斯淡淡，迩来凝望又勤勤。何当嘉澍崇朝遍，二麦登秋与物欣。
云绘轩口号
作者：弘历
朝代：清
体裁：七言绝句

三白晴过一月馀，设如继润岂辞诸。岩轩题额曰云绘，作雪仍殷心望予。
云罩寺
作者：弘历
朝代：清
体裁：古风

昨岁云罩未曾登，今岁再弗登弗可。历尽千盘万磴间，梵宫涌出青莲朵。毗卢遮那千佛围，不动色相香花妥。欲咨调御著一语，今来昨否何因果。
云罩寺
作者：弘历
朝代：清
体裁：七言律诗

枝峰蔓壑万千回，进不言停亦到来。顶现昆卢圆相在，景澄霄雿大云开。春游未至秋游补，有语何如无语该。便跋盘椒归静寄，泠泠行漏未牌才。
云罩寺
作者：弘历
朝代：清
体裁：古风

法藏步予马，云罩犹天半。有进而无退，到亦可一旦。调御夙所识，依然满月面。屏营祇瞻礼，奚用名言赞。横楼启窗户，匡床坐霄汉。诸峰拜下风，万象供静观。
云罩寺
作者：弘历
朝代：清
体裁：古风

跋马盘云磴，石林谡天风。高处不胜寒，飒景况临冬。我忽忆万里，官军奏肤功。勃律虽称臣，坚昆待诛凶。传跸归山庄，伫览达邮筒。
云罩寺
作者：弘历
朝代：清
体裁：七言绝句

跋马言臻最上层，楼窗纳远一临凭。定光犹在孤云表，姑舍是予待再登。
云罩寺三首·其一
作者：弘历
朝代：清
体裁：七言绝句

人行谷口云犹罩，及到峰头云尽开。妙义此中应了识，天龙欢待揽山来。
云罩寺三首·其三
作者：弘历
朝代：清
体裁：七言绝句

精蓝小憩坐山楼，楼上前题著壁留。即此便成常住相，谁云驹影迅于流。
云罩寺三首·其二
作者：弘历
朝代：清
体裁：七言绝句

层楼开牖纳天风，梵网檐铃演色空。回视双峰将法藏，宝珠光在翠云中。
云罩寺作
作者：弘历
朝代：清
体裁：五言律诗

应接真无暇，山川果有灵。谷烟披乱絮，瀑水泻悬屏。锦片千章紫，莲花万朵青。徐无最高处，极目偶延停。
云罩寺叠前岁韵
作者：弘历
朝代：清
体裁：古风

春山红绿纷，献技争东风。寺楼坐空阔，却忆前年冬。青郊兹遍耕，绝域早定功。藁街竖长竿，笼首悬元凶。山庄略无事，忙是递诗筒。
云罩寺留题·其一
作者：弘历
朝代：清
体裁：七言绝句

讶底层云不荡胸，山灵为我辟云封。开窗四面延奇趣，万叠屏风削玉蓉。
云罩寺留题·其三
作者：弘历
朝代：清
体裁：七言绝句

林雾溪岚眼底浮，风铃语我少淹留。非关胜处誇新句，祗恐匆匆负此游。
云罩寺留题·其二
作者：弘历
朝代：清
体裁：七言绝句

高入天风顑万寻，登临信可散幽襟。常时画里遥观处，独据匡床自在吟。
云罩晚钟
作者：弘历
朝代：清
体裁：七言律诗

舂容曼衍续还停，入夜披云凑晚听。清切轩窗诗句好，静参棒喝梦魂醒。空诸所有无诸幻，月在青天水在瓶。西子烟花非半偈，底须佳景说南屏。
云贵总督勒保奏报攻克北乡巴林贼巢擒获首逆王抱羊苗疆厎定诗以志喜
作者：弘历
朝代：清
体裁：七言律诗

三日游山图释闷，依然不怿驾言回。御园过午黔捷至，二逆解京一就灰。将勇兵强奇险破，躬催心运胜谋恢。却饶川蜀多襄赞，凶首犹迟生获来。
云贵总督勒保奏报攻克洞洒当丈贼巢首逆七绺须王囊仙就擒诗以志喜
作者：弘历
朝代：清
体裁：七言律诗

昨腊湖南始靖苗，今春黔复起狆嚣。猖乎杂种本联气，喜是逞狂未合朝。两督率兵同策决，一臣剪逆独功超。七凶剩六亦称捷，露布连来盼匪遥。
云贵总督勒保奏报�捕狆苗南笼围解诗以志事三十六韵
作者：弘历
朝代：清
体裁：古风

狆苗与楚苗，其类本同丑。饕餮虽人形，原非中土有。杂处黔楚间，国朝归流受。乙卯楚苗叛，定以二年久。楚苗既�净，狆苗乱接肘。必其有宿谋，预结共逞狃。设使起一时，官军弗暇取。是诚曲直理，天恩昭鉴剖。原无伐彼心，彼实国恩负。然亦有烦言，左民置苗右。细咨或不无，却待议善后。靖楚即伐狆，移师酌枢纽。督臣定青溪，统军命扫莠。一战克关岭，大路得通走。继解新城困，遂克卡河口。获贼目卜厌，是为贼臂手。旋由普坪进，数千贼拒守。兵分两路攻，绕道渡河陡。雄兵似天降，直抵南笼赳。立解半载围，万户欢声吼。飞章捷报来，昊贶谢稽首。总统善用将，将佐均英偶。故迅解城围，守者劳非苟。细披疾苦状，恻然心动忸。吏民胥合旌，次第施恩厚。更与锡府名，兴义新额茂。独惜纷战时，首凶乃窜薮。搜擒弗可迟，根拔枝易朽。粤兵自南来，黔兵从北扣。夹攻各顺道，釜鱼那抖擞。捧鲊及永丰，傍支分践蹂。指日定黔疆，功全恩酌授。权息一处筹，仍廑三方垢。军务癸成辛，寸衷略安宿。屈指数时刻，甘寝二十九。眷佑荣为惭，便宜八七叟。
云贵总督富纲奏报两省二麦收成分数及雨水情形诗以志慰
作者：弘历
朝代：清
体裁：七言律诗

夏收两省九分馀，渥雨频沾高下畬。市价自然平闾里，田间无不起耰锄。敢云教化应加众，略幸仓箱足慰予。罅漏补苴慎休养，皞熙风岂易言诸。
云贵总督富纲奏报南掌国王遣陪臣进贡祝八旬大庆诗以志事
作者：弘历
朝代：清
体裁：七言律诗

南掌由来古越裳，十年一贡例遵常。乃知八月八旬庆，虔祝九如九颂章。所遇何修贶有独，敕几抚万敬无遑。昌黎歌操思深义，益凛孰治与孰荒。
云贵总督富纲奏报缅甸称臣进贡诗以志事
作者：弘历
朝代：清
体裁：七言律诗

官屯谢罪求罢战，已即传宣命止戈。却逮廿年无信息，何称一旦入渐摩。逊辞并未驰文帝，奉表翻看来赵佗。羁彼重英异苏武，督臣致讯似为过。
云贵总督富纲奏缅甸国长孟陨遣使祝釐并乞封号诗以赐奖
作者：弘历
朝代：清
体裁：七言律诗

奉表前年施惠往，请封今岁竭诚归。赤心那限万里隔，黄诏从教举国辉。经事自惟老胜壮，化民因识德赢威。内安外顺胥天佑，益切屏营凛敕几。
云贵总督富纲巡抚谭尚忠奏报春雨麦苗情形诗以志慰
作者：弘历
朝代：清
体裁：七言绝句

万里滇南到合迟，麦将结实雨旸时。米粮平价民情豫，满志惟增惕与寅。
云贵总督富纲福建巡抚浦霖各报麦收九分诗以志慰
作者：弘历
朝代：清
体裁：五言律诗

六诏原陈约，八闽却报详。均称九分穫，未敢一心康。即此蕴隆象，虞为禾黍殃。吁天惟自责，膏泽庶几霶。
云贵总督鄂辉奏报�净狆苗馀党全黔厎定诗以志慰
作者：弘历
朝代：清
体裁：七言律诗

勒保调川靖邪教，鄂辉留贵定黔苗。许多善后资徐理，诸务佳章报一朝。查得物娘擒女犯，黄阿金首执男僚。全狆洗尽下河奠，仍企凯音未免焦。
云起峰歌
作者：弘历
朝代：清
体裁：古风

移石动云根，植石看云起。石实云之主，云以石为侣。滃滃蔚蔚出窍间，云固忙矣石乃閒。云以无心为离合，石以无心为出纳。出纳付不知，离合涉有为。因悟贾岛句，不及王维诗。
云起阁
作者：弘历
朝代：清
体裁：古风

三春于泽宁辞多，为泽必资乎云起。高阁今朝有所欣，岂徒问景而已矣。容容霭霭如可扪，空为舆兮山为根。日未沈还田有待，不同之处赢许浑。
云起阁
作者：弘历
朝代：清
体裁：五言律诗

云起何从起，阁虚心并虚。未曾移石动，雅爱傍峰如。写淡还依栋，入深亦润裾。雪融不殊雨，知节利新畬。
云起阁
作者：弘历
朝代：清
体裁：七言绝句

云起山中风散之，一天晴景意为怡。非关好恶无端改，恐误东郊耕作时。
云起阁
作者：弘历
朝代：清
体裁：古风

云起必于山，是阁崇山里。岚霭暮朝恒，雨雪荟蔚起。然而云起山，对之殊愁喜。春时率喜生，夏季则愁矣。斯时正暮春，南亩耕方始。英英写楹出，如膏霈仍企。置笔粲然笑，我故未知止。
云起阁
作者：弘历
朝代：清
体裁：五言律诗

延阁崇椒上，邻虚颢气氲。春田方带润，空宇又生云。写出原无定，浮来忽莫分。便晴虽不惜，设雨更应欣。
云起阁
作者：弘历
朝代：清
体裁：七言律诗

春泽今年实可欣，却因云起又思云。许家诗里名斯阁，屈子骚中望彼君。柳绿杏红相澹荡，山岚谷霭与氤氲。何当为雨滋三寸，种遍东郊利早耘。
云起阁口号
作者：弘历
朝代：清
体裁：七言绝句

高阁看云云正起，起向虚空行且止。即当霶霈作甘霖，时则东郊方举趾。
云閒
作者：弘历
朝代：清
体裁：五言律诗

信是云閒候，随风无系行。偶虽能作晦，终不碍为晴。正喜黍禾实，旋萦荞菜萌。心閒总艰致，较量为牵情。
云鹤
作者：弘历
朝代：清
体裁：古风

云鹤盘高空，声落半天中。可闻不可见，时或山中逢。本无稻梁求，岂有矰缴攻。驯鹤尔胡为，铩羽入槛笼。饥饱系主人，侮弄任奚童。仰首望云鹤，何从较穷通。志未慎其始，境安保厥终。
云鹤岑
作者：弘历
朝代：清
体裁：古风

一片白云飞，讶似孤鹤去。翩然孤鹤来，又若白云住。云兮鹤兮两不知，胡为于此生然疑。惟有高岑会其理，强分别者终弗能享此。
云鹤岑
作者：弘历
朝代：清
体裁：六言诗

深山大泽之中，閒云野鹤从容。玉泉咫尺何有，吾意依稀略同。
云鹤岑
作者：弘历
朝代：清
体裁：古风

鹤以岑为巢，游必云中耳。岑惟止其所，云鹤有动止。试从云下望，岑亦如浮起。函三乃得一，合相宁由揣。然总宜忘诠，绪言觉非是。
云鹤岑口号
作者：弘历
朝代：清
体裁：七言绝句

云非有意东西影，鹤自无声嘹唳声。听睹由人会清寄，高岑总莫系閒情。
云龙山咏古
作者：弘历
朝代：清
体裁：七言律诗

龙使为灵斯曰云，好山弗雨亦氤氲。凭依信不可失耳，变化其谁所擅云。放荡底须述苏迹，雄奇于是讶韩文。廿年面目依然我，何有行知尊所闻。
五代胡瑰番骑图
作者：弘历
朝代：清
体裁：七言律诗

番马曾经弆石渠，续兹番骑积薪欤。神情超脱真居上，结搆繁稠乃异初。觳觫人寒犹乘马，负装驼弊强胜驴。却看贉首题五字，假藉瘦金�鼎如。
五依皇祖华山诗韵
作者：弘历
朝代：清
体裁：五言律诗

更入向西路，春山几叠深。新题选竹刻，旧咏被苔侵。寺鲜参禅侣，庭来听法禽。虽云骋游目，随处仰尧襟。
五依皇祖南巡过济南韵
作者：弘历
朝代：清
体裁：七言律诗

烟树苍茫隐郡城，非关不入路嫌生。六旬偏切齐眉恨，卌里那须除道平。稔后幸无沟壑转，望中欣率室家盈。春风倩尔知人意，扫尽胸间结习横。
五依皇祖吴山诗韵
作者：弘历
朝代：清
体裁：七言绝句

且迟明日驻西湖，览陟吴山历市衢。左右翘瞻老与幼，可知养给切吾图。
五依皇祖吴山诗韵
作者：弘历
朝代：清
体裁：七言绝句

左俯闾阎右挹湖，观民咸欲跻亨衢。海陵勒马诚乖甚，忘却中原有别图。
五依皇祖德州即事诗韵·其一
作者：弘历
朝代：清
体裁：五言绝句

转舆指东陆，纪序正春初。省方将设教，有举必应书。
五依皇祖德州即事诗韵·其二
作者：弘历
朝代：清
体裁：五言绝句

百年祖制昭，七萃军容肃。不游体以休，曰豫凛恒燠。
五依皇祖示江南大小诸吏韵
作者：弘历
朝代：清
体裁：古风

凤麟之所游，岂非郊与棷。而兹胡不然，此理亦易剖。唐虞世去远，王道弗行久。君臣应共慊，于我宜为首。仁皇仁逮今，赤子如怀母。乐乐而利利，南东安畎亩。但当守良法，毋事纷更后。咨尔牧民者，官箴慎宜守。重来观民风，尚觉敦孝友。迎跸纷夹涂，少者扶其寿。施惠廑向隅，推行尔莫负。
五依皇祖过阙里诗元韵
作者：弘历
朝代：清
体裁：五言律诗

春秋八阅度，日月迅堂堂。徒以古稀岁，依然数仞墙。道惟一贯约，教在万方长。圣庙兴州建，弦歌习褧裳。
五依皇祖阅子牙河诗韵
作者：弘历
朝代：清
体裁：七言律诗

何必传讹辨齿牙，燕周讵不本同家。西流科进原东注，上涧浑应挟下沙。敷奠万年资乐利，食衣比户赖鱼虾。治民悟得无多术，淆浊澄清理岂赊。
五依皇祖阅河堤诗韵
作者：弘历
朝代：清
体裁：五言律诗

洪湖赖高堰，廑念在深宫。费那借官帑，虑惟惭术穷。黄流幸北徙，清水畅南通。救弊补偏耳，终艰永逸功。
五公城
作者：弘历
朝代：清
体裁：七言绝句

不同莽政正而强，光武封侯号五王。胜五大夫冒秦号，千秋也据岱之阳。
五公城有咏汉北平侯王谭子兴生五子隐居此山中世以其旧居为五大夫城光武时封为五侯即中山五王也俗又号五公城见郦道元水经注今其遗址已无存者
作者：弘历
朝代：清
体裁：七言绝句

郦注空传五大夫，试寻雉堞杳然无。秦松幸矣有补种，岱领至今仍五株。
五台山天花诗三依皇祖元韵
作者：弘历
朝代：清
体裁：七言绝句

老绛由来始嫩青，忆曾作赋制为屏。昔年摩诘饭覆釜，藉草深知此味宁。
五台山天花诗五依皇祖元韵
作者：弘历
朝代：清
体裁：七言绝句

试问天花红白青，撷芳拟欲画为屏。维摩居士应含笑，似此于心那得宁。
五台山天花诗再依皇祖元韵
作者：弘历
朝代：清
体裁：七言绝句

延龄仙菌斸崖青，仇十洲曾图作屏。埏埴前身定何物，一株古柏是青宁。
五台山天花诗四依皇祖元韵
作者：弘历
朝代：清
体裁：七言绝句

瑞菌犹看著树青，嵚嵜峰石护为屏。维摩室里天女散，不二法中供养宁。
五台山天花诗恭依皇祖元韵
作者：弘历
朝代：清
体裁：七言绝句

仙菌多盘古柏青，金幢玉节倚云屏。山僧雨后锄悬壁，饭佐胡麻万虑宁。
五台旋跸过长城岭作
作者：弘历
朝代：清
体裁：七言律诗

去时乘马返乘舆，风日晴和总霭如。大胜往遭逢雨雪，普教此番乐儓胥。天时人事都称顺，旰食宵衣敢略疏。畿辅望霖藏盼捷，愁因二者倍殷予。
五君咏题钱选画即效颜延年体竹林之游名艳典午延之著咏黜山王而标以五君其见卓矣元钱选为各写其像而书颜作于后展卷间其席地幕天纵情任达高致可挹也爰效颜咏各成四韵分缀其上 其一 阮籍
作者：弘历
朝代：清
体裁：古风

嗣宗青白眼，傲睨人间世。行不拘礼法，学乃通神契。高论祖蒙庄，正言折蒋济。苏门鸾凤音，夫乃知不逮。
五君咏题钱选画即效颜延年体竹林之游名艳典午延之著咏黜山王而标以五君其见卓矣元钱选为各写其像而书颜作于后展卷间其席地幕天纵情任达高致可挹也爰效颜咏各成四韵分缀其上 其三 刘伶
作者：弘历
朝代：清
体裁：古风

沛国更不羁，陶陶忘所以。鹿车散漫游，寤寐视生死。心醒身任醉，器度谁能揣。不听妇儿言，粗论含至理。
五君咏题钱选画即效颜延年体竹林之游名艳典午延之著咏黜山王而标以五君其见卓矣元钱选为各写其像而书颜作于后展卷间其席地幕天纵情任达高致可挹也爰效颜咏各成四韵分缀其上 其二 嵇康
作者：弘历
朝代：清
体裁：古风

疏懒虱不除，了饮发任乱。许由羡栖岩，子房轻佐汉。逸躅托云霞，浮荣判冰炭。徘徊顾日影，绝矣广陵散。
五君咏题钱选画即效颜延年体竹林之游名艳典午延之著咏黜山王而标以五君其见卓矣元钱选为各写其像而书颜作于后展卷间其席地幕天纵情任达高致可挹也爰效颜咏各成四韵分缀其上 其五 向秀
作者：弘历
朝代：清
体裁：古风

叔夜性既巧，子期亦佐锻。探道论养生，往复相辨难。巢许不达尧，辞遁心无惮。三咏西迈赋，终始交情见。
五君咏题钱选画即效颜延年体竹林之游名艳典午延之著咏黜山王而标以五君其见卓矣元钱选为各写其像而书颜作于后展卷间其席地幕天纵情任达高致可挹也爰效颜咏各成四韵分缀其上 其四 阮咸
作者：弘历
朝代：清
体裁：古风

仲容能豫流，放达蔑仪度。嘉话至今传，犊鼻挂大布。山公号精鉴，磬折心生慕。累骑追婢归，或亦失贞素。
五君子歌再叠旧韵题钱维城画
作者：弘历
朝代：清
体裁：古风

一桂花卉本专家，进于山水参真性。维城山水已擅场，俾兼花卉讵奚病。要之涉笔总末事，贵乎得神聊适兴。五君子图创衡翁，风人寓意传毛郑。张初邹继今则钱，艺苑联芳叔仲孟。譬若竹林咏五君，山王被斥识果正。贞虚苍信及幽芳，人如此宁不明政。
五君子歌叠旧作韵题邹一桂画
作者：弘历
朝代：清
体裁：古风

曰草曰木虽无情，一叶一枝各具性。寓意不留皆合宜，玩物忘返斯为病。玉磬主人创此格，想见当时拈笔兴。竹风流自苏门阮，松潇洒即谷口郑。凌波水仙鲤骑高，踏雪寒梅诗僵孟。古柏拿空独矫矫，又如玉局持身正。敕仿恒因寓渴贤，艺箴亦可通为政。
五君子歌题张若霭画
作者：弘历
朝代：清
体裁：古风

昔日东坡论茶墨，貌虽不同取同性。苟其气味本相合，黑白异质庸何病。妙哉五君子之图，雅得诗人善比兴。交柯镂蕊纵殊致，如婴在齐侨在郑。停云寓意诏后人，艺林继者多优孟。儒臣文笔为写生，乃得一脉曹溪正。每读鲁论增慕思，何当佐予以为政。
五和皇祖灵隐寺诗韵
作者：弘历
朝代：清
体裁：五言律诗

皇祖题灵隐，奎文山并峨。云林实后易，岁月亦云多。映砌长禅草，拂窗密慧萝。观韶如季札，不拟重相过。
五大夫松
作者：弘历
朝代：清
体裁：古风

五松列峙泰山道，祖龙经锡大夫号。后世因以称秦松，其实嬴秦时已老。疾风暴雨何时无，何时郁菀何时枯。曩日司工人补植，兹看磊砢龙鳞粗。异哉名实谁宾主，实以名存今即古。何不谓之舜五臣，肆觐于斯同律度。
五大夫松
作者：弘历
朝代：清
体裁：七言律诗

何人补署大夫名，五老须眉宛笑迎。即此今兮即此昔，抑为辱也抑为荣。盘盘欲学苍龙舞，谡谡时闻清籁声。记取一枝偏称意，他年为挂月轮明。
五大夫松
作者：弘历
朝代：清
体裁：古风

郁葱盘道周，厥貌已入古。谓斯补古者，古不知几补。南苑双柳树，我曾赋其故。斯盖遥与同，弗复重絮语。天数及地数，各得成于五。人岂必不然，大夫人之伍。参立岱岩阿，万劫宜所处。
五弟稽古斋全集刻成进览即事书怀
作者：弘历
朝代：清
体裁：五言律诗

华编成秩秩，谦度出迟迟。稽古得精粹，由中不蔓枝。清辞淡以远，豪笔爽而奇。恍忆晴窗永，埙篪唱和时。
五更
作者：弘历
朝代：清
体裁：古风

五更军书至，云速六百里。宵衣急披阅，乃知报捷喜。呢吗已俘获，并系其妻子。去岁重猖獗，祸魁实曰此。札努噶尔卜，倡和如鱼水。执魁讯厥踪，云亦就拘矣。乃因彼中乱，操戈同室里。达瓦及浑齐，缚献赎罪已。先是我北军，早擒巴雅尔。乱首大半歼，所馀惟二耳。哈萨克锡拉，组颈期可指。阿睦尔撒纳，喙息尚逃死。斯实魍魉渠，亦失三窟恃。伫待白练牵，绝域兵草弭。
五月二十一日荐孝贤皇后谥号御太和门阅册宝怆然有述
作者：弘历
朝代：清
体裁：五言排律

鸿文扬淑德，琬叶式精镌。纪实辞无溢，称徽礼有传。丧仪惊渐远，吉祭已如然。定论符宫府，芳名协孝贤。展禽聊比例，北海那寻仙。不忘平生志，非私恩爱偏。
五月二十七日诣黑龙潭谢雨是日复遇雨因成
作者：弘历
朝代：清
体裁：五言律诗

谢雨仍逢雨，占时尚及时。回苏真荷泽，昭应敢嫌迟。底虑衣衫湿，贪看禾黍滋。慰馀惭自问，何事屡来兹。
五月五日恭侍皇太后观龙舟
作者：弘历
朝代：清
体裁：七言律诗

应节陈嬉悦寿康，天中金翼晷方长。龙舟一律候旗飐，水树千重入座芳。已庆回枯蒲剑绿，更希继泽麦云黄。问谁解祷江心镜，顷刻为霖遍八方。
五月十二日再诣黑龙潭祈雨
作者：弘历
朝代：清
体裁：古风

自我祷灵泽，两月忽已过。雷雨近虽作，片刻曾无何。朝夕萦惄愁，六旬倏蹉跎。敢辞神厌渎，究我诚未加。以此谨浴斋，再往祈佑嘉。历历廿里途，较前益增嗟。麦萎全失收，黍陇种无多。即其少种中，戢戢才出芽。更属望泽殷，赤地犹埋沙。芒种况又临，何辞屡延俄。百神受天职，育物功无讹。予罪民何辜，迁怒理则那。崇朝愿霈恩，铭赐实不磨。
五月十四日至避暑山庄作
作者：弘历
朝代：清
体裁：七言律诗

山庄驻跸每移前，夏凊都因颐大年。方泽祭过撰良日，三更节先避炎天。后程缓进期安逸，此日先临抚市廛。烟火万家仰昔咏，㿽勤恬养励乾乾。
五月朔日作
作者：弘历
朝代：清
体裁：五言律诗

渴雨意徒颙，羲轮那驻踪。已愁临仲夏，聊幸逮分龙。伫即霈优泽，庶犹苏苦农。龙舟閒系岸，节事不劳供。
五月朔日作
作者：弘历
朝代：清
体裁：七言律诗

连夜达晨复至晚，甘霖此番渥而优。保阳已报深将尺，邻省冀闻速置邮。浸润为膏益滋地，悠扬弗暴正宜麰。朔朝竞渡奚妨罢，既慰更思何遇修。
五月朔日奉皇太后御园宴赏之作
作者：弘历
朝代：清
体裁：七言律诗

粽席蒲觞荅令辰，天中景物一番新。雨馀山色深于黛，风定波光正可人。麦已到秋扑陇亚，榴初明火步檐巡。欢颜上食还增感，前岁今朝事不伦。
五月朔日恭奉皇太后观龙舟
作者：弘历
朝代：清
体裁：七言律诗

今岁端阳适值斋，龙舟先节浦中排。讵因一已供游目，为是万年博豫怀。延寿缕长拂仙艾，迎凉庭爽羃高槐。麦秋已报八分穫，幸可慈欢抚燮谐。
五月望日
作者：弘历
朝代：清
体裁：五言排律

芒种过三日，希恩日益殷。气偏蒸炽暑，风善妒生云。细霔又成幻，未耕那望耘。艰哉嗟我庶，恧矣腆为君。责已敢馀力，叩神如不闻。触怀无一可，掷笔更何云。
五杂组
作者：弘历
朝代：清
体裁：乐府曲辞

五杂组，文锦帷。往复还，机上丝。不获已，饥溺思。五杂组，胜彩虹。往复还，霜信鸿。不获已，念始终。五杂组，文若豹。往复还，关山道。不获已，谨辰告。五杂组，锦地罗。往复还，织女梭。不获已，老如何。五杂组，美媠媠。往复还，粟在簸。不获已，学为我。五杂组，元黄裳。往复还，济川航。不获已，简贤良。
五督臣五首 其三 故大学士兼江南河道总督高斌
作者：弘历
朝代：清
体裁：古风

本朝善治河，靳辅齐苏勒。斌实可比靳，弗徒保工急。至其于齐也，有过无不及。惟是闭三坝，白信过于力。下河曾受福，异涨害亦迫。用此抵以罪，劝惩国之则。然终谅其心，与祠复原职。壬午复南巡，清口亲定式。预拆东西坝，频年已受益。昨秋黄河决，洪湖涨因逼。无已徐启坝，未至冲溃棘。使斌而有知，应叹初未识。
五督臣五首 其二 故大学士前两江总督尹继善
作者：弘历
朝代：清
体裁：古风

八旗读书人，假藉词林授。然以染汉习，率多忘世旧。问以弓马事，曰我读书秀。及至问文章，曰我旗人胄。两岐失进退，故鲜大成就。自开国至今，任事奏绩茂。若辈一二耳，其馀率贸贸。继善为巨擘，亦赖训迪诱。八年至总督，异数谁能遘。政事既明练，情性复温厚。所至皆妥帖，自是福量辏。能诗略如白，倡和亦颇富。独爱驰驿喻，知寓意不留。
五督臣五首 其五 故大学士兼两江总督高晋
作者：弘历
朝代：清
体裁：古风

从来擢督抚，德才量并重。以此下僚中，百不一二中。自知县起者，臻斯必超众。晋也实其人，故悉下情洞。更兼习河务，要任久倚用。乃以治河决，来豫屡稽功。愤懑因致疾，不起诚堪痛。历历怀旧臣，中外资经综。而予未歇肩，吁俊期与共。
五督臣五首 其四 故直�总督方观承
作者：弘历
朝代：清
体裁：古风

以书记起用，古有今则无。有之祗一人，曰惟观承夫。夙称习政事，铨曹尤著誉。出而为监司，荐升抚与督。在直二十年，勤干实有馀。永定筹补苴，艰为永逸图。然仅能如此，诚亦蒿目予。徒以莅任久，稍与姑息俱。未至大狼藉，何必吹求吾。成全良臣多，距非佳事乎。
五福五代堂联句
作者：弘历
朝代：清
体裁：古风

帝王无不蒙天眷，天眷由来萃大清。上五世承下五世，今初生溯昔初生。之基之致福斯备，攸芋攸宁堂以名。朱果祥贻支万叶，白山源衍海重瀛。武姬鳦子祥长发，雅瓞风麟兆早呈。四祖全光开似续，五朝骏业大宗祊。祀周百八昌厥后，人越二千盛莫京。咏发瑶舟深意示，旬修玉牒巨编成。延禧垂裕先一揆，履顺凝庥御八纮。继继绳绳斯揖揖，兢兢业业久怦怦。纪元大衍重开帙，有六古稀赖赐祯。伫待九年幸归政，犹钦一日慎提衡。天容春睟龙为表，神武秋高虎亦惊。寿叟恩联排席燕，耆臣朝许待宫莺。躬耕劝穑南东亩，亲讲圜桥大小黉。阁满琅函峙吴越，义存金鉴括周明。吉祥梵印玉螭纠，妙应塔尖银练横。律吕声更九宫谱，介僎礼肄六篇笙。大云台麓金瞻象，晓月卢沟石补鲸。胜事频年登瑞牒，吉音昨岁迓巡旌。迎銮喜气腾凫藻，扈驾欢声逮鹿苹。因命儒臣翻四库，稀闻古史溯三正。嬴刘来鲜天家胄，唐宋下徵编户氓。朗教明经仕州县，焘官执政出簪缨。延陵仙眷卮为寿，国博儒风金满籯。嘉庆璿因作记显，元春璧本以诗鸣。辽哉六氏人阅世，美矣两章辞见情。忍弗民之爱是亟，凛兹天所贶非轻。古来亦有芗其事，时至应知候不争。五福语从洪范演，重修宫忆考工营。前宁寿写庙堂制，后景福图燕寝亨。圣祖当年奉孝惠，皇王作宇养升平。庭披都福东分戺，室邃颐和左接楹。象取日升沧澥上，宿临星寿角亢莹。翠鬟云窦盘㞳峭，佛日梵华垂珞璎。保泰门开横雉堞，畅音阁迥面雕甍。年长者石文而质，春盎有梅元起贞。内外福连楣藻丽，诗书典引帖芝荣。不华不朴居惟适，即旧即新役岂更。宝示诸有典有则，记言之为法为程。御园藩邸恒钦仰，敛巳锡民永惠行。有待额斯竟如愿，欲传心本自先盟。德攸予好泉旁达，善与人同木鬯萌。敬曰明而敬曰旦，安其凿与安其耕。几惟万政法行健，经次二贤占汇征。由厥旧章钦自昔，所其无逸语详精。曰三致意亲书扆，于万斯年廑见羹。论采苏文洵具备，词卑何赋但嘤�。物浮大小水为气，中判危微言乃声。子梓孙荪德金玉，祥详佩佩器瑶琼。晋封识喜含饴合，戴锡命名置膝并。麟角峥嵘能仰笑，龙珠的皪见高擎。生三月解瞻仙仗，天一笑看携锦绷。曲赉优恩数亦异，重熙屡洽祉加赢。归馀值闰桐枝长，献寿维南华盖迎。伫教方名臻总角，即陪家宴预称觥。寅秋惇叙膏流叶，卯岁乾清露挹茎。视奉字行尚犹子，在元孙辈总为兄。周男则百世非衍，唐院计千庆未宏。讵数磐宗系著表，爰咨畺吏奏驰伻。六家见者期颐逮，五代同将二百盈。寿世共民沐天佑，泰朝有诏荷恩令。蜀中翼己侪期羡，江右爵还伦偓铿。若粤若齐若郊甸，汝张汝李汝月英。门乌卓楔标人瑞，竹马照盆图戏婴。皆际辰昌蕃以殖，彼因文显炳而弸。榜书四字妙八法，赐句叠章谐五韺。民子君亲衣暨食，夫耕妇织袯兼荆。大生之宇皇春啿，中午当阳谷日晴。宴以承欢效尧祝，诗毋侈颂慕皋赓。嘉祥允矣超前古，负荷艰哉凛后庚。堂构克昌百世永，箴辞惟勖一心诚。
五福五代堂识望
作者：弘历
朝代：清
体裁：七言律诗

箕畴九向兆祥言，皇祖书勋皇考尊。历岁久经瞻潜邸，践基重以署名园。钦承好德修身切，幸近考终归政繁。五代孙欣年十二，踰三企望见来孙。
五福五代堂题句
作者：弘历
朝代：清
体裁：七言律诗

往还途路经千里，身体康强非饰言。盼捷依然劳已虑，筹农诚是沐天恩。乾隆并以宪书纪，嘉庆兼之爱敬尊。诸愿都全合无愿，笑仍望九望来孙。
五福五代堂题句
作者：弘历
朝代：清

敷锡名垂洪范篇，祖功宗德已身肩。三朝厚幸双文益，八帙初开五代全。苞茂即今看秩秩，旰宵唯是励乾乾。奉时布惠宜春日，欣遇多收鲜缓蠲。
五福五代堂题句
作者：弘历
朝代：清
体裁：七言律诗

敷锡名垂洪范篇，祖功宗德已身肩。三朝厚幸双文益，八帙初开五代全。苞茂即今看秩秩，旰宵惟是励乾乾。奉时布惠宜春日，欣遇多收鲜缓蠲。
五福堂六韵
作者：弘历
朝代：清
体裁：五言排律

春光酣百六，景物逗吟凭。园内此堂古，祖恩皇考承。翘心思好德，圣意示含弘。竹埭琳琅峙，兰池绮縠澄。对时常契会，肯构敢云能。敛锡遵前训，钦哉勖继绳。
五福堂对玉兰花二十韵
作者：弘历
朝代：清
体裁：古风

五福堂阴玉兰树，五十年曾未一顾。昨岁夏首偶看花，却似故人欣重遇。忆昔幼龄花下游，昆弟仆役鲜个留。老我独兹对乔木，可能恝置无句酬。昨岁闰前花如待，今年春仲花时乃。碑石轩窗洁治精，略经剪拂开花倍。花诚知报不我欺，抚笺欲吟还廑思。菁莪棫朴有如是，树人人可副予期。朅绎五福具深义，皇考筑堂额祖赐。地灵物并受资藉，洪范之畴花亦备。一曰寿实花之身，种时与我同庚真。即今挐枝高出屋，容容白玉盘轮囷。二曰富实花之朵，繁英千万枝头娜。游蜂舞蝶任采芳，由来无可无不可。三曰康宁则信然，清晖松植原齐年。松经回禄花依旧，琳枝琼蕾翻增妍。四曰攸好德之则，受采后素以为色。设若花中品四科，颜闵俦也他弗克。五曰考终命之畴，五福既备无他忧。咨尔昌昌发英者，莫非祖考所贻庥。
五福堂对玉兰花叠去岁诗韵
作者：弘历
朝代：清
体裁：古风

玉兰花号五福树，昨岁拈毫与吟顾。安名立字岂偶然，时节因缘欣所遇。扬善非诬善辞游，别开生面千载留。一一有徵宁假藉，可用申之以句酬。花树鲜八旬年待，是却与我同庚乃。斯非寿乎胜别卉，老干精神标百倍。老当益壮语非欺，寿为福先语可思。富者福也花无万，繁英恰与先春期。康宁之基曰仁义，地灵物杰赖天赐。坚不如松寿胜松，俯视群芳福独备。童童不染尘之身，其德为净香为真。肯低凡葩争姚冶，白云覆屋舒盘囷。红梨海棠岂无朵，春来亦自纷婀娜。九十瞥眼付过之，阅世考终问谁可。五福备矣然乎然，春秋徒曰八千年。试看堂前一株者，以静而久非以妍。咏物语不离典则，亦弗枯禅论空色。老读书返如少时，约举为仁在已克。省岁协时廑范畴，对时望雨方惕忧。那复怡然赏艳裔，所希霈泽贻农庥。
五福堂有咏
作者：弘历
朝代：清
体裁：五言律诗

尧额楣间焕，舜欢膝下承。今来老年者，昔忆幼龄曾。敛锡箕畴黾，惕乾羲象仍。同堂欣五代，祖考肇庥徵。
五福堂玉兰花长歌志怀
作者：弘历
朝代：清
体裁：古风

御园中斯最古堂，其年与我相伯仲。清晖阁松及此花，当时庭际同植种。松遭回禄花独存，癸未夏月曾具论。忽忽今复廿馀载，对花那忍能无言。苍松应较花禁久，花益茂荣松乌有。惟因隔远逭池鱼，马迁语亦或可取。忆昔少年花开时，乐群敬业相嬉怡。芝兰玉树蒙顾复，久成古语馀清悲。今年西巡春仲月，谓过花时芳早歇。岂知通闰节候迟，归来夏孟花仍发。吐萼弹苞如有待，翻惜烂漫饶光彩。由来菀者枯之机，是吾殷勤所以乃。轮囷嘉荫半亩馀，枝枝朵朵相扶疏。远如银塔素云护，近讶琳鼎沉檀嘘。含韵斋之前六树，曾以竹溪六逸喻。玉兰堂前祗一柯，牛鬼蛇神吟亦寓。此应视彼为孙子，而彼曾以古人拟。晋代名流合胜唐，谓此真如叔则矣。大都物芗有待时，多年顿置今摛词。摛词长言之不足，手之舞之足蹈之。
五经萃室联句
作者：弘历
朝代：清
体裁：古风

寿诸梨枣宋雕精，鲜睹五经茹汇征。祗有相台曾遍刻，快于秘阁遹观成。长兴依石工兹肇，广顺遴儒勘用程。颖达函存镂端拱，孔维职董集胶黉。烧泥布铁升创制，崇化麻沙闽盛行。北监匪无讹脱患，南州又各异同争。芸芸畴匹余于廖，草草纷嗤杭蜀京。流寓坊颜犹指秀，鉴镌塾迹遂留荆。麇凡元本爰模仿，鸠厥老生偕品评。字注句音例沿革，江河日月道恢宏。乾知坤作群生见，方卦圆蓍众理呈。尧舜法之为政本，费秦殿也与时更。新周命只秉文德，睢在洲兮鹿食苹。据事直书鲁史旧，备言广记左邱盲。养蒙详少仪曲礼，原始溯元酒太羹。后学程朱周邵待，终篇彖象卦爻明。隶更定出恭王宅，序发端尊先圣祊。毛较鲁齐韩独著，笺申诂训传缘鸣。步天行水排如罫，朝魄晓星朗若晶。王肃虽翻先辈议，考亭曾许好人名。外王内圣胥为矩，伊古贯今此示衡。佔毕小乎继学大，迁流阙矣应期盈。椭圜押尾形歧范，篆楷分毫画勒琼。对待宛絺背两已，茹涵想曝腹三庚。篇篇左侧都标额，句句中间为点睛。美善再加压签轴，宝藏一已敌球珩。经心鼠蠹四三久，过眼风灯七八赢。晋邸旧藩随带砺，昆山故第伴簪缨。李陈欲侈床连屋，季项几誇金满籯。经纬星咸焕东壁，雌雄剑必合丰城。易书同稡珠和璧，诗礼还联弟与兄。因取春秋通校正，殆呵丁甲竞传惊。人间安得储瑶玖，什里真能叶頀韺。韦漆作师穷窔奥，羲文出治浃埏纮。曰稽谟典皆一贯，递嬗今明总至诚。言性言情斯授达，以南以雅讵徒声。稍窥笔削王纲立，或谬毫釐异说莹。不可斯须去君子，如行法度逮编氓。紫泥抑埴芝封检，翠管孚尹露洒茎。乃撤编天禄一部，仍区慎俭德三楹。重题扁以揭其要，更制记而表此情。祖有贤孙岳家幸，国微良将汴基倾。是君是相一德格，称侄称臣半壁撑。割地议坚谋桧卨，吁天录就雪韩彭。报施岂爽疏非漏，尤怨均蠲陂亦平。珂尔绍闻衷款款，迁偏抱愤语硁硁。新毋间旧居左个，即未全离迩北甍。便敕照刊剞氏造，先勤雠对馆人令。列眉写务蝇头肖，问影钞凭蝉翼轻。边论双单式俱合，中殊片只考宜清。宋元适可證无所，音义何须泥作亨。汤誓从其义实妥，盘庚判汝韵相萦。昊旻舛互断聚讼，云汉牵连笑倒绷。下订孟坚诠坐户，旁搜管子辟阑兵。别胪兴国师酾派，远引物观教洽瀛。殿梓比严叶扫落，库全最博笋抽萌。功深削楮劝农使，业广传薪子墨卿。书手铺云光了了，劂工啄木响丁丁。聚珍板并敷文德，群玉府原开武英。彝训仰尊三极建，菑畬嘉予万方耕。细摹纸墨选良印，分置宫庭以暇横。颁赐臣工公汲古，守贻子弟世资生。既瞻鹭序拜焉受，兼听鸿都观者擎。口沫手胝曲直几，夏弦春诵短长檠。馆编多辑文渊富，徐解重增修内营。制协虞巡岳辑瑞，世跻豳颂寿称觥。服膺轮转云天卦，企踵桥圜璧水闳。斥妄属词遵孔例，开宗行夏阐王正。吐词举足圣心契，启宴开韶春气迎。旦会席陈惭戴夺，时几歌作伫皋赓。昭仁仍弗出前目，养性从教续后旌。虽曰崇文非玩物，希珍欣抚愧微并。
五词臣五首 其一 故大学士梁诗正
作者：弘历
朝代：清
体裁：古风

未可甘盘伦，祗宜颜般等。信称馆阁材，句每有清警。践更既已深，遂亦丝纶领。一夜无病逝，入阁实未永。持身恪且勤，居家俭而省。内廷行最久，交接一以屏。不似张挥霍，故率称其冷。翻以是嘉之，吾岂蔽近倖。
五词臣五首 其三 故吏部尚书汪由敦
作者：弘历
朝代：清
体裁：古风

由敦亦工书，用功过于照。而实不能及，则以天分料。古学实胜之，雅正弗轻掉。任职本谨愿，书谕夙夜效。乃以师生谊，获罪自所召。不可听其然，小惩大戒劭。然亦旋重擢，改过斯堪教。饰终仍加恩，善善欲长�。
五词臣五首 其二 故刑部尚书张照
作者：弘历
朝代：清
体裁：古风

书有米之雄，而无米之略。复有董之整，而无董之弱。羲之后一人，舍照谁能若。即今观其迹，宛似成于昨。精神贯注深，非人所可学。三朝直内廷，受恩早且渥。其诗喜谈禅，学苏太相著。以苗疆获罪，意实别有托。平苗事既久，复用仍迁擢。性敏才本高，未免失行薄。使其生前明，标榜必致错。本朝无所施，小哉张与鄂。
五词臣五首 其五 故礼部尚书衔原侍郎沈德潜
作者：弘历
朝代：清
体裁：古风

东南称二老，曰钱沈则继。并以受恩眷，佳话艺林志。而实有优劣，沈蹖钱为粹。钱已见前咏，兹特言沈事。其选国朝诗，说项乖大义。制序正厥失，然亦无诃厉。仍予饰终恩，原无责备意。昨秋徐案发，潜乃为传记。忘国庇逆臣，其罪实不细。用是追前恩，削夺从公议。彼岂魏徵比，仆碑复何曰。盖因耄而荒，未免图小利。设曰有心为，吾知其未必。其子非已出，纨裤甘废弃。孙至十四人，而皆无书味。天网有明报，地下应深愧。可惜徒工诗，行阙信何济。
五贤祠
作者：弘历
朝代：清
体裁：七言绝句

王祥王览能全孝，真卿杲卿均致身。所遇由来殊出处，要推诸葛是全人。
五闸
作者：弘历
朝代：清
体裁：五言律诗

五闸泄坡水，海潮亦藉通。宣防尽人力，休咎赖天工。一道长堤亘，两行绿柳丛。村庄非富庶，历览廑何穷。
五题泉林行宫八景 其一 近圣居
作者：弘历
朝代：清
体裁：七言绝句

遵陆而来按路程，泉林图以豫慈情。居兹近圣将瞻谒，西望曷胜颙若诚。
五题泉林行宫八景 其七 古荫堂
作者：弘历
朝代：清
体裁：七言绝句

几株古杞护堂门，堂贮芸编足讨源。设以唐槐拟诗礼，斯文覆荫至今存。
五题泉林行宫八景 其三 镜澜榭
作者：弘历
朝代：清
体裁：七言绝句

敞榭凭澜一镜披，几閒不觉坐移时。照来所异前遭者，增许霜华点鬓丝。
五题泉林行宫八景 其二 在川处
作者：弘历
朝代：清
体裁：七言绝句

成诵髫年读鲁论，逮今川趣那能言。至人道教垂千古，不舍同斯为有源。
五题泉林行宫八景 其五 九曲彴
作者：弘历
朝代：清
体裁：七言绝句

曲折长桥接两岸，绿波春水照春衣。浴沂点也应嫌远，恰合于斯咏以归。
五题泉林行宫八景 其八 红雨亭
作者：弘历
朝代：清
体裁：七言绝句

半看落蕊半含荣，邂逅于斯复倚楹。几度未芳几度谢，今朝合撰面开生。
五题泉林行宫八景 其六 柳烟坡
作者：弘历
朝代：清
体裁：七言绝句

嫩条才吐叶丝丝，弱自弗胜踠地垂。偏是晓烟能缀景，白纱轻罩绿罗帷。
五题泉林行宫八景 其四 横云馆
作者：弘历
朝代：清
体裁：七言绝句

滃生暮霭朝岚际，馆筑其间望莫分。了识春郊民色喜，仰看横尾正横云。
五题灵岩八景 其一 巢鹤岩
作者：弘历
朝代：清
体裁：七言绝句

闻说开山有鹤来，干年佳话泐崔嵬。无心羽客间翔翥，何系高僧此驻哉。
五题灵岩八景 其七 雨花岩
作者：弘历
朝代：清
体裁：七言绝句

深处入云衣履湿，天花终古落婆娑。设云此即维摩室，问荅其间已属多。
五题灵岩八景 其三 卓锡泉
作者：弘历
朝代：清
体裁：七言绝句

卓锡休论今有无，实边名在两非孤。试观树石丹青者，尽是霅溪礼佛图。
五题灵岩八景 其二 甘露亭
作者：弘历
朝代：清
体裁：七言绝句

石罅淙泉清且冷，观澜每至小徜徉。设云此即是甘露，一滴曹溪谁果尝。
五题灵岩八景 其五 铁袈裟
作者：弘历
朝代：清
体裁：七言绝句

割烦恼故服消受，一具犹然此路蹊。项背设非真铁汉，亦谁能著此伽梨。
五题灵岩八景 其八 爱山楼
作者：弘历
朝代：清
体裁：七言绝句

祇有山楼行馆中，今春拾级昔年同。林峦纳景犹其次，满眼民艰望莫穷。
五题灵岩八景 其六 白云洞
作者：弘历
朝代：清
体裁：七言绝句

洞易在低难在高，何来极项穴居遭。东郊正此需春雨，咨尔白云莫漫韬。
五题灵岩八景 其四 摩顶松
作者：弘历
朝代：清
体裁：七言绝句

或传东指验僧归，此日此言仍勿违。却看乔枝已四出，指何无定昔今非。
五题西湖行宫八景 其一 四照亭
作者：弘历
朝代：清
体裁：七言绝句

睿藻煌煌额揭亭，绎思弗为赏澄濙。照临民物伊谁责，敢不孜孜慎九经。
五题西湖行宫八景 其七 领要阁
作者：弘历
朝代：清
体裁：七言绝句

阁高越觉圣湖宽，水态山容入静观。领要设如絜矩者，吾知两字是君难。
五题西湖行宫八景 其三 绿云径
作者：弘历
朝代：清
体裁：七言绝句

有暇孤山游片时，千林新绿始偨池。沾衣原在云深处，不约而同长史诗。
五题西湖行宫八景 其二 竹凉处
作者：弘历
朝代：清
体裁：七言绝句

见说三春是竹秋，既秋凉自有来由。閒披料峭琅玕裹，未可其间坐久留。
五题西湖行宫八景 其五 贮月泉
作者：弘历
朝代：清
体裁：七言绝句

半亩方塘亦有波，四时无碍印嫦娥。平湖漫道当秋好，小许还胜大许多。
五题西湖行宫八景 其八 玉兰堂
作者：弘历
朝代：清
体裁：七言绝句

一双玉树植堂襟，香色同参静且愔。题以七言弗回顾，年年春菀付无心。
五题西湖行宫八景 其六 鹫香庭
作者：弘历
朝代：清
体裁：七言绝句

灵鹫由来隔弗遥，天香云外月中飘。昔年虽设秋来兴，忖度无妨不践饶。
五题西湖行宫八景 其四 瞰碧楼
作者：弘历
朝代：清
体裁：七言绝句

春水初生漾细沦，楼窗开处渺无垠。瞰来一碧万顷者，阅尽古今摘句人。
交翠庭
作者：弘历
朝代：清
体裁：七言绝句

择向开庭更向山，萦青攒黛锁孱颜。春阴琼岛疑迷路，只在碧琳天地间。
交翠庭口号
作者：弘历
朝代：清
体裁：七言绝句

藩宴骈恩例始青，南瀛待备小游停。漫嫌交翠犹迟节，佳荫行看绿满庭。
交翠榭
作者：弘历
朝代：清
体裁：七言绝句

仲春林树尚空枝，虚榭凭吟别契思。惨淡中常出葱郁，故知交翠有其时。
交翠榭
作者：弘历
朝代：清
体裁：七言绝句

凭榭又看翠互时，光阴两岁瞥如驰。偶来却忆晏平仲，善与人交有若斯。
交翠榭
作者：弘历
朝代：清
体裁：七言绝句

千林叶意向东风，翠在依稀浅澹中。恰似倪迂不设色，肯轻涂抹学王蒙。
交翠榭
作者：弘历
朝代：清
体裁：古风

松柏不改色，枫杉有待时。时维暮之春，新叶争发枝。嫩绿与浓青，交翠相离披。峣榭祇空空，创景纳无遗。榭固弗能言，写出复藉谁。
交翠榭
作者：弘历
朝代：清
体裁：七言绝句

林树微微才吐叶，嫩含新翠始相交。其间无改惟松柏，合作千年白鹤巢。
交翠榭
作者：弘历
朝代：清
体裁：七言律诗

牝谷横陈㟧障间，凌虚搆榭锁孱颜。浮青上下开生面，泼黛东西映沐鬟。何必千林随节异，可知一室破天悭。楞严会得交芦旨，依倚由他此自閒。
交翠榭
作者：弘历
朝代：清
体裁：七言绝句

绿环苍抱蔚阴浓，云海林天凡几重。设就石坛置丹鼎，汞啼应得葛仙逢。
交翠榭
作者：弘历
朝代：清
体裁：七言绝句

节令今年早往岁，千林翠意已相交。屈信消息物不识，不识识之元命苞。
交翠榭
作者：弘历
朝代：清
体裁：七言绝句

茈虒千林翠未交，栖岩榭意寓诛茅。风吹乾叶铿然落，似与空山作解嘲。
交翠榭
作者：弘历
朝代：清
体裁：五言律诗

隔涧构虚榭，飞廊宛转通。窗千峰㠑崣，树四季菁葱。云表今皆古，镜中色即空。丹台阿那畔，仿佛见韩终。
交翠榭口号
作者：弘历
朝代：清
体裁：七言绝句

交为能则翠为所，虚榭又当何以称。试看千林斗佳荫，无言却占最高乘。
交翠榭戏题
作者：弘历
朝代：清
体裁：七言绝句

榭交翠抑翠交榭，一主定当有一宾。却是空空生白者，笑兹分别属何因。
交芦馆
作者：弘历
朝代：清
体裁：七言绝句

和风习习拂氍帘，窗俯冰池凉不嫌。便是一茎无植物，交芦原可悟楞严。
交芦馆
作者：弘历
朝代：清
体裁：七言绝句

苍苍中若有人伊，偶值凭窗亦玩之。春去秋来一何似，此芦才倒彼芦支。
交芦馆
作者：弘历
朝代：清
体裁：七言绝句

蜃窗恰对玲珑壁，游目通明俯碧湖。鸥鹭菰蒲都自在，便因相见悟交芦。
交阯果然
作者：弘历
朝代：清
体裁：五言律诗

寓属生交阯，自呼名果然。欢同难还共，小后大居前。柳异王孙恶，郭齐君子贤。不因皮适褥，林处命宁捐。
亩鉴堂
作者：弘历
朝代：清
体裁：七言绝句

千年古井事新淘，山半渟流学濮濠。何必本来较高下，垆峰还比瀑帘高。
亩鉴室
作者：弘历
朝代：清
体裁：七言律诗

㪺水浑成亩鉴池，书斋池上对偏宜。漫须致诮涸堪待，且看常逢盈不亏。一节之明皆自得，无私而照即吾师。设如水落原非鉴，物意不留高更奇。
亩鉴室
作者：弘历
朝代：清
体裁：五言绝句

冰鉴刚成亩，妍媸已莫遗。设将心照喻，寸耳廓于斯。
亩鉴室
作者：弘历
朝代：清
体裁：七言绝句

古井引泉得亩池，碧波不动鉴光披。若论方寸为澄照，本约于兹施博兹。
亩鉴室
作者：弘历
朝代：清
体裁：古风

古井引辘轳，由下可致上。小池筑山腰，遂有清流漾。名之曰亩鉴，实比鉴犹旷。云亦黑波沈，月亦金澜瀁。谰语辟辍耕，移山信无状。
亩鉴室
作者：弘历
朝代：清
体裁：五言律诗

古井方深浚，天池讶迥成。涟漪半亩澈，风月四时清。繁藻赪鱼跃，新林黄鸟鸣。宁惟斯用汲，即事凛王明。
亩鉴室
作者：弘历
朝代：清
体裁：古风

山半艰致水，辘轳汲井华。小溪贮一泓，鉴影呈无遮。书室才十笏，近傍溪之涯。渫然照须眉，可以清吟叉。何当雨里凭，万点听交加。
亩鉴室
作者：弘历
朝代：清
体裁：五言律诗

方塘开一亩，朴室得三楣。古井新成记，春明昔费辞。松头浴月影，藻面漾风漪。幽致今朝别，当前冰鉴宜。
亩鉴室
作者：弘历
朝代：清
体裁：古风

疏剔得古井，事半功倍蒇。居然一亩池，岩腰镜光展。小阁俯其上，每来兴不浅。爱临绮縠披，那闻辘轳转。激行虽有时，就下固无舛。所以子舆氏，示人曰性善。
亩鉴室
作者：弘历
朝代：清
体裁：古风

蓄水刚足亩，凝冰亦可鉴。一例俯皎洁，何须忆潋滟。片时偶属目，万方因廑念。泰山虽崇高，指蔽徒成暗。鉴而小拘墟，体物应多欠。
亩鉴室口号
作者：弘历
朝代：清
体裁：七言绝句

对来刚喜不波澜，照物初非预设端。莫讶鉴材才得亩，较于方寸尚为宽。
亩鉴室口号
作者：弘历
朝代：清
体裁：七言绝句

泻水防冰露石底，题檐名似顿成孤。虽然鉴有妍媸在，岂若斯时并鉴无。
亩鉴室有会
作者：弘历
朝代：清
体裁：古风

假山引流泉，亩平亦称池。有池即有水，曰鉴何不宜。可以正衣冠，可以照须眉。勿谓池面小，试听申后辞。方寸小于斯，九宇鉴在兹。
亩鉴室有会
作者：弘历
朝代：清
体裁：古风

山池凿半亩，㪺水贮泛潋。得秋气亦澄，俯临如披鉴。江湖所鉴广，亩鉴如盆㽉。然当照物时，明也原非暗。大智所未知，小智知堪念。执两而用中，服膺慎莫厌。
京城篇
作者：弘历
朝代：清
体裁：古风

昔年洛阳陌，当日长安道。戚里管弦夜，狭斜阳春晓。春晓平津树色开，撞钟伐鼓醉金罍。汉宫宋馆今何在，惟有城头乌夜来。燕山此日是京城，襟山带河据胜形。蔼蔼桑柘亘千里，冥冥风雨来二陵。阊阖当阳启紫极，楼观连云切太清。已闻相堤白沙筑，更看王府黄金成。斗鸡走马浑馀事，贯札穿杨比户能。何限寂寞扬雄宅，不知谁草太元经。
京岘山
作者：弘历
朝代：清
体裁：七言绝句

京岘春潮轻送舟，凿渠率笑祖龙谋。南来北往原资利，君子恶因居下流。
京师奏报得雨
作者：弘历
朝代：清
体裁：古风

昨日此间雨，势佳惜弗久。因之西南望，京师曾被否。今朝阅封奏，三寸入土厚。土脉酥动时，深幸兴耕耦。饰美疑不无，沾膏庆诚有。
京师奏报得雨
作者：弘历
朝代：清
体裁：五言律诗

间日阁章至，京畿雨被咸。如斯沐天泽，益切顾民碞。即景欣既渥，沿途课载芟。实钦惠我厚，敢谓感神諴。
京师奏报得雨三寸诗以志慰
作者：弘历
朝代：清
体裁：七言律诗

春膏三寸获原稀，孰谓其然遍近畿。知有趁时禾种布，更无虑冻麦苗微。却缘阅久畏滋甚，那敢先秋望庶几。岂不披章生慰念，更虞慰念便成非。
京师奏报得雨志喜
作者：弘历
朝代：清
体裁：七言绝句

小沾称慰优沾喜，三日春霖望外浓。受益惟谦满招损，为兹怵惕励寅恭。
京师得雨三寸诗以志事向遇望雨时一得雨留京王大臣飞章即报似此秋成既定不过顺天府尹按例具奏而已
作者：弘历
朝代：清
体裁：七言律诗

此间一寸京三寸，南暖北凉蠲暑同。穑事已成雨弗藉，菜收奚碍井无穷。云閒天淡金行协，气爽人和造化功。省岁频欣阅佳信，盈虚消息慎殷衷。
京师得雨志喜
作者：弘历
朝代：清
体裁：七言律诗

南国优逢春雨时，早因北省系遐思。欣闻同日京畿遍，信递逾旬驿路驰。地润得滋利已溥，农耕为要喜堪知。齐郊豫野均沾否，大吏佳音伫待之。
京师得雨志喜·其一
作者：弘历
朝代：清
体裁：七言绝句

京报传来澍泽充，北南沾润一朝同。那当秋日还喜雨，慰在其中愧在中。
京师得雨志喜·其二
作者：弘历
朝代：清
体裁：七言绝句

街头米价早称平，却为晚田望泽怦。荞坂菜畦生意转，欣同农圃待西成。
京报
作者：弘历
朝代：清
体裁：五言律诗

京报称沾雨，量云三寸多。诚真未慰我，设饰更虞他。又复成虚望，无能致燮和。时时向南顾，惟是叹如何。
京报奏至雨不为潦米价如常诗以志慰
作者：弘历
朝代：清
体裁：古风

月初雨觉勤，以此因缱彼。驰驿问情形，弗容饰辞美。飞章备�陈，虽霖不致沴。高地无停潦，极洼存沥水。然已两日晴，消涸亦速耳。米价实如常，麦价则落矣。额手为少慰，既慰益敬止。西成期尚遥，每怀靡及已。
亳州寿民陈洪如寿百六岁妻王百一岁诗以纪瑞
作者：弘历
朝代：清
体裁：七言律诗

寿民寿妇本常披，百岁同登鲜见之。山左广东各一阅，徽疆歙属两逢奇。夫耕妇织胥良善，子绕孙围笃庆禧。偕老期颐逮兹四，旌扬合与异恩施。
人参反苏轼诗意即用其韵
作者：弘历
朝代：清
体裁：古风

卑辽尊上党，此见落井底。苏之诗与文，别如酒与醴。唐宋限时代，故当卑格体。长白迥灵区，三江涌巨泚。蕴秀产神苗，为诸药祖祢。上党何足云，持稗谓贵米。轼实通理者，谬见何以启。物生各禀地，难移种根柢。秦越移种之，类以火为洗。怪哉达生人，贪生为首稽。
人情率笔
作者：弘历
朝代：清
体裁：古风

昨日问雨势，略兴称大矣。今日问雪势，稍徐早报止。人情鲜定论，惟视吾所喜。知此而不惧，是诚愚者耳。
人日
作者：弘历
朝代：清
体裁：五言律诗

七叶仙蓂放，风光到上阑。德将仁一致，卦与复同观。银燕思春社，瑶葩斗晓寒。斋居方变食，未敢试辛盘。
人日
作者：弘历
朝代：清
体裁：五言律诗

七日为人日，人为万物灵。天心见乎复，春意酿于青。吉语腾仙木，祥葩映綵屏。情田欣茂对，善长验羲经。
人日
作者：弘历
朝代：清
体裁：五言律诗

三春欣孟序，七日是灵辰。银燕镂双胜，雕盘试五辛。蕙风初应律，麝月半含轮。何必东方卜，邻哉百尔臣。
人日
作者：弘历
朝代：清
体裁：五言律诗

人日何称七，根荄二五精。正逢春景丽，恰喜瑞霙并。仙木辉朱户，银花点绣楹。对时频自省，期以副舆情。
人日
作者：弘历
朝代：清
体裁：五言律诗

人日恰逢壬，新春甫入辛。鸿禧方即即，淑气已訚訚。盘菜芳攒玉，屏花喜镂银。调元繄我责，奉若勉敦仁。
人日
作者：弘历
朝代：清
体裁：五言律诗

人日恰逢辛，昌符叶悉新。南郊迎介祉，三宿先元春。盘菜鸿禧荐，屏花燕喜申。晴和真吉兆，所愿福吾民。
人日
作者：弘历
朝代：清
体裁：五言律诗

开子称来复，生寅节可沿。赋诗虽晋俗，观象缅牺年。煎饼厨盘供，镂华筐胜悬。晴明占固美，一德岂其然。
人日
作者：弘历
朝代：清
体裁：五言律诗

恰喜始成人，先逢有脚春。绣屏金麦穗，火树玉华轮。绕砌荣三秀，堆盘试五辛。条风徐已鬯，惠泽愿旋均。
人日
作者：弘历
朝代：清
体裁：七言律诗

摄提月值摄提岁，七日复为七日人。綵胜应时看镂玉，春山迎旭欲镕银。虽无丝竹饶清赏，祗有旦明切体仁。令节晴和气訚鬯，贞符首庆福吾民。
人日
作者：弘历
朝代：清
体裁：五言律诗

月吉复辰灵，成人应始青。祥鸾金屈戍，綵燕绣围屏。韭叶堆盘细，梅花傍座馨。日干重检校，恰喜兆添丁。
人日
作者：弘历
朝代：清
体裁：五言律诗

泰运三阳会，复来七日同。乃知四时首，不外一心中。雪后条风嫩，春初绮旭融。体仁繄我责，茂对励斯衷。
人日
作者：弘历
朝代：清
体裁：五言律诗

相沿称七日，首祚应斯民。恰拟阳初复，欣觇物共春。韶英从旧彻，屏綵展新陈。静验冲融志，惟怀人者仁。
人日
作者：弘历
朝代：清
体裁：七言律诗

舒叠东皇橐籥权，上辛昌节试辛盘。锦裁天鹿春书吉，竹舞仙鸾日报安。熨齿香风韭丝绿，盎心生意蓼芽丹。敕几殷念勤宵旰，省岁休徵叶燠寒。
人日
作者：弘历
朝代：清
体裁：五言律诗

高奔不暂停，七叶又敷蓂。菜甲新镂碧，杨稊已约青。韶光归夏屋，好景自春屏。负扆调元化，惟怀愧太宁。
人日·其一
作者：弘历
朝代：清
体裁：五言律诗

兰殿韶光转，蓂阶淑景移。卿云扶鹤钥，宝字镂鸾楣。西望蟾添魄，东鸣鹊立枝。读书钦四为，所念在嘉师。
人日·其一
作者：弘历
朝代：清
体裁：五言律诗

淑气鬯光春，从头万事新。开韶初得日，来复即为人。叠胜花堆玉，翔屏燕镂银。情田在容保，治理慕和淳。
人日·其一
作者：弘历
朝代：清
体裁：五言律诗

簪裾鹤禁晓，景色凤城新。七日人为日，三春物尽春。盘蔬杂堆韭，屏胜细镂银。次第阳和满，从知大造仁。
人日·其二
作者：弘历
朝代：清
体裁：五言律诗

丽日条风际，龙池凤阁边。稊杨初淡沱，温卉已蔫绵。无赖当新节，那堪忆旧年。静安朝奠返，令日倍凄然。
人日·其二
作者：弘历
朝代：清
体裁：五言律诗

辛盘先七日，宝胜引初春。祈岁右之佑，协时仁者人。青旗催律暖，银燕试花新。诗思将韶景，方来答令辰。
人日·其二
作者：弘历
朝代：清
体裁：五言律诗

韶华渐可寻，人日此登临。雪色晞阳怯，苔痕傍砌侵。阶蓂无落叶，谷鸟有佳音。綵片何须剪，春光入上林。
人日悦心殿
作者：弘历
朝代：清
体裁：古风

昨朝迎慈豫，今晨趋问安。退咨政以毕，新正值馀閒。人日当登临，琼岛此陟攀。朵殿栖崇椒，春屏舞祥鸾。丝管例弗举，书史良足观。理义实悦心，子舆有名言。
人日悦心殿
作者：弘历
朝代：清
体裁：七言律诗

祈辛回喜恰成人，退以询安爱敬申。依例兹辰彻宴乐，无妨应即事游巡。正希琼岛春阴好，已觉瑶轩淑气訚。曰此悦心那易悦，西川捷报望来频。
人日瀛台即目
作者：弘历
朝代：清
体裁：古风

人日率逢斋，法宫虔端凝。今年已祈谷，春雪况被塍。令节气始和，即事传攀登。宴赏例不举，丘壑致可凭。积素缬珠林，喷流泻玉崚。一屏丝管闹，转觉襟怀澄。揽胜新景会，勒璧旧题曾。新旧信傥然，流阴尔为能。
人日瀛台即目
作者：弘历
朝代：清
体裁：七言律诗

问安长乐哕鸾声，佳祉欣占人日晴。祇以对时怀位育，因之取便到蓬瀛。岁华见说登台赏，国典惟遵彻乐韺。宝月楼头春色好，为田一揽万民情。
人日琼华岛
作者：弘历
朝代：清
体裁：七言律诗

人日登临古所传，灵辰迓祉庆初年。祗宜佳处赏松竹，例是今朝禁管弦。雪积树根堆喜色，春融峰角蔚祥烟。轻阴设复霏时玉，骈慰东郊利麦田。
人日琼华岛
作者：弘历
朝代：清
体裁：七言律诗

凝和积素缋嶙峋，眺赏真宜七日人。故事登临传胜节，国朝丝竹戒斯辰。清游静寄翻成趣，石秀松蕤倍有神。即看春阴还酿雪，多多益善岂辞频。
人日立春
作者：弘历
朝代：清
体裁：七言律诗

东郊令日展春旗，来复成人百事宜。北采西鹣无异候，卢仝苏轼有佳词。胜徵宝帖图金薄，生意琼盘饤菜丝。已岁节还逢瑞已，冀符理纪捷音驰。
人日雍和宫瞻礼
作者：弘历
朝代：清
体裁：七言律诗

从来七日是灵辰，潜邸雍和礼法轮。鼍鼓螺笙宣妙梵，人心物色启韶春。今来昔去宛成岁，地厚天高那报亲。设以古希有二论，斯之吾亦始成人。
人言
作者：弘历
朝代：清
体裁：七言绝句

人言为信漫寻文，信以为言辨要勤。察政烹阿封即墨，齐威果是善区分。
仁育宫瞻礼
作者：弘历
朝代：清
体裁：七言律诗

宫观例崇金碧为，年深因事鼎新之。一忱香炷落成日，上帝居高临照时。基命惕乾申有恪，敕几宵旰奉无私。敷天万物资仁育，敛锡知艰愿勉兹。
仁育宫颂言叠旧作岱庙诗韵·其一
作者：弘历
朝代：清
体裁：七言律诗

出震尊为五岳宗，配藜布濩岂拘封。一拳即是扶桑石，五鬣宁殊汉代松。瑞气氤氲笼玉殿，苍灵肃穆仰金容。云行雨施崇朝遍，常愿休徵佑九农。
仁育宫颂言叠旧作岱庙诗韵·其二
作者：弘历
朝代：清
体裁：七言律诗

巡狩宁当岁屡行，崇祠择近致斋精。天门东望一诚格，阳德中齐万物亨。秩长群神孰可匹，功先六子独称兄。锡禧虽每叨鸿贶，惟励钦承凛旦明。
仄径
作者：弘历
朝代：清
体裁：六言诗

仄径峰回路转，流溪石络林纡。大似河阳郭氏，关山行旅之图。
仇英剡溪访戴图
作者：弘历
朝代：清
体裁：七言绝句

雪�芦汀水不波，山阴妙趣揽如何。千秋佳话传乘兴，见戴由来胜几多。
仇英后赤壁图
作者：弘历
朝代：清
体裁：七言绝句

山高月小是初冬，反以登舟二客从。试问其间话何事，傲称踞虎豹虬龙。
仇英松泉高士图
作者：弘历
朝代：清
体裁：七言绝句

宋人格法士家风，却以神传弗以工。独抚乔松泉石飒，渊明高致不言中。
仇英松阴观瀑图
作者：弘历
朝代：清
体裁：七言绝句

拥膝松阴谡籁佳，独怜飞瀑澹人怀。锡山秀色依然好，那觅当年十笏斋。
仇英枫林钓艇
作者：弘历
朝代：清
体裁：五言律诗

枫落吴江候，烟篷破冷浮。聊存竿线意，讵为釜鬵求。山色早辞夏，波光宜是秋。思莼风味在，静与目相谋。
仇英桃源图
作者：弘历
朝代：清
体裁：七言律诗

钞锣溪接武陵源，峡口通人宛见村。望去陌阡鸡犬富，迎来老幼笑言温。传神别致超凡品，避世高情足静论。粉本问从谁所得，伯驹真迹石渠存。
仇英梅径寻诗图
作者：弘历
朝代：清
体裁：七言绝句

玉想丰姿铁想肠，横斜疏影蘸银塘。高人倚树抒吟思，落笔应知字亦香。
仇英水仙蜡梅
作者：弘历
朝代：清
体裁：七言绝句

冰镂芳葩蜡缬枝，托殊水陆契风姿。月明相对如相语，只恐人间金玉之。
仇英画马
作者：弘历
朝代：清
体裁：七言绝句

不知谁向车前识，应有人从窗内窥。乍忆黄沙紫塞外，正当草浅兽肥时。